|  |  |
| --- | --- |
|  | FM_logo_LV |

**Par tautsaimniecības attīstību un kopbudžeta izpildes gaitu 2011. gada I ceturksnī**

2011. gada maijs

# Kopsavilkums

**Iekšzemes kopprodukta** ātrais novērtējums uzrāda, ka 2011. gada pirmajā ceturksnī salīdzinājumā ar 2010. gada attiecīgo ceturksni ekonomika ir pieaugusi par 3,4 %. Lai gan gada griezumā pieauguma tempi ir nedaudz samazinājušies, tomēr IKP joprojām uzrāda pozitīvus pieauguma tempus un salīdzinājumā ar iepriekšējo ceturksni sezonāli izlīdzinātais IKP ir pieaudzis par 0,2%. Ātrajā novērtējumā netiek sniegts detalizēts IKP sadalījums, taču no īstermiņa ekonomiskajiem rādītājiem šobrīd zināms, ka IKP apjomu kāpumu nodrošināja pieaugumi rūpniecībā un tirdzniecībā, bet kritums bija būvniecībā un iekasēto produktu nodokļu jomā.

 Atšķirībā no 2009. gada, kad kritumu piedzīvoja gandrīz visas **tautsaimniecības nozares**, 2010. gadā sākās ekonomikas atkopšanās un dažādu nozaru attīstībā bija vērojamas būtiskas atšķirības. 2010. gadā kopumā IKP pieaugumu uzrādīja apstrādes rūpniecība – par 15,4%, vairumtirdzniecība un mazumtirdzniecība – 3,3% , kā arī transports un sakari – 3,0%. Turpretī būvniecība samazinājās par 24,2% un finanšu pakalpojumi – 10,5%.

**Oficiāli reģistrētā bezdarba līmenis** 2011. gada pirmā ceturkšņa beigās bija 14,4% no ekonomiski aktīvajiem iedzīvotājiem – par 2,9 procentpunktiem zemāks nekā 2010. gada pirmā ceturkšņa beigās. Kopējais valstī reģistrēto bezdarbnieku skaits 2011. gada martā ir samazinājies līdz 163,5 tūkst. cilvēku, salīdzinot ar 194,3 tūkst. cilvēku pirms gada, un bijis par 15,9% mazāks nekā pirms gada. Savukārt Nodarbinātības valsts aģentūrā reģistrēto brīvo darba vietu skaits 2011. gada pirmajā ceturkšņa beigās bija pusotru reizi lielāks nekā pirms gada.

Saskaņā ar Valsts kases oficiālā mēneša pārskata (2011. gada janvāris-marts) datiem **konsolidētā kopbudžeta ieņēmumi** (ieskaitot ziedojumus, dāvi­nājumus un atvasinātās publiskās personas) 2011. gada pirmajā ceturksnī bija 1067,3 milj. latu, kas ir par 72,9 milj. latu jeb 6,4% mazāk nekā 2010. gada pirmajā ceturksnī. Būtiskākās izmaiņas 2011.gada pirmajā ceturksnī salīdzinot ar iepriekšējā gada atbilstošo periodu pamatā noteica valsts pamatbudžeta nodokļu ieņēmumu palielinājums par 9,6 milj. latu, valsts pamatbudžeta nenodokļu ieņēmumu samazinājums par 40,1 milj. latu kā arī ārvalstu finansiālās palīdzības samazinājums par 87,4 milj.latu. Kopumā š.g. pirmajā ceturksnī faktiski iekasētie nodokļu ieņēmumi pārsniedz plānotos ieņēmumus par 86,5 milj. latu, nodrošinot plāna izpildi par 110,9 procentiem.

**Konsolidētā kopbudžeta izdevumi** (ieskaitot ziedojumus, dāvinājumus un atvasinātās publiskās personas) 2011. gada pirmajā ceturksnī bija 1249,1 milj. latu, kas ir par 23,7 milj. latu jeb 1,9% mazāk nekā 2010. gada pirmajā ceturksnī.

**Valsts konsolidētajā budžetā** pārskata periodā izdevumu neizpilde pret plānu galvenokārt saistīta ar to, ka atsevišķos gadījumos projektu ietvaros netika savlaicīgi izsludināti iepirkuma konkursi, kā rezultātā novēloti tika noslēgti pakalpojumu līgumi, tika apstrīdēti iepirkumu konkursa rezultāti un iepirkumu konkursi noslēdzās bez rezultātiem, kā arī projektu īstenotāju kļūdaini iesniegto starpposmu pārskatu dēļ tika pagarināti projektu īstenošanas termiņi, kā rezultātā netika veikti maksājumi plānotajā apmērā, kā arī netika pieprasīti un izmaksāti plānotie avansi, atsevišķi pakalpojuma līgumi netika noslēgti vispār, jo ilgstoši notika saskaņošanas sarunas par tehnisko specifikāciju izstrādi.

Izdevumu neizpilde atlīdzībai galvenokārt saistīta ar darbinieku mainību - atsevišķi darbinieki atradās ilgstošā prombūtnē un bērnu kopšanas atvaļinājumos, slimoja, vai arī bija izbeigtas darba tiesiskās attiecības, kā arī netika aizpildītas visas plānotās štata vietas un netika piesaistīti ārštata darbinieki plānotajā apmērā.

Iestādes, kuras plānotajā apmērā nav saņēmušas ieņēmumus no maksas pakalpojumiem un citus pašu ieņēmumus, attiecīgi arī neveica plānotos izdevumus. Tomēr nav pamata secināt, ka I ceturksnī neizlietoto finansējumu varētu neapgūt līdz gada beigām.

# Pārskata periodā salīdzinājumā ar 2010.gada attiecīgo periodu valsts pamatbudžetā izdevumi kopumā ir palielinājušies par 1,4 milj. latu, tajā skaitā par 6,4 milj. latu palielinājušies izdevumi Eiropas Savienības politiku instrumentu un pārējās ārvalstu finanšu palīdzības līdzfinansēto projektu finansēšanai, bet valsts pamatfunkciju īstenošanai samazinājušies par 5 milj. latu.

Valsts **speciālā budžeta** izlietotie līdzekļi 2011. gada pirmajā ceturksnī, salīdzinot ar 2010. gada atbilstošo periodu, samazinājušies par 58,5 milj. latu jeb 14,4 %. Samazinājums skaidrojams ar vecuma un izdienas pensijas saņēmēju skaita samazināšanās, bezdarbnieka pabalstu saņēmēju skaita un apmēra samazināšanos, dzimstības līmeņa un vidējās apdrošināšanas iemaksu algas samazināšanos, kā arī ar slimības pabalstu saņēmēju skaita un vidējā apmēra samazināšanās.

# Saturs

[Kopsavilkums 2](#_Toc293499475)

[Saturs 4](#_Toc293499476)

[1.Tautsaimniecības attīstība 5](#_Toc293499477)

[1.1. Ārējā ekonomiskā vide 5](#_Toc293499478)

[1.2. Iekšzemes kopprodukts, ekonomiskā aktivitāte 8](#_Toc293499479)

[1.3. Tautsaimniecības nozaru attīstība 10](#_Toc293499480)

[Rūpniecība…. 10](#_Toc293499481)

[Mazumtirdzniecība 11](#_Toc293499482)

[Transports….. 12](#_Toc293499483)

[1.4. Inflācija 15](#_Toc293499484)

[1.5. Nodarbinātība un bezdarbs 17](#_Toc293499485)

[1.6. Iedzīvotāju ienākumi 20](#_Toc293499486)

[1.7. Ārējā tirdzniecība un maksājumu bilance 22](#_Toc293499487)

[1.8. Monetārais sektors 25](#_Toc293499488)

[2.Kopbudžeta izpilde……...........……………………………………...28](#_Toc293499489)

[2.1. Vispārējs fiskālās situācijas raksturojums 28](#_Toc293499490)

[2.2. Nodokļu ieņēmumi 29](#_Toc293499491)

[2.2.1.Nodokļu ieņēmumi atbilstoši ekonomikas funkciju sadalījumam 42](#_Toc293499492)

[2.2.2Kopbudžeta nodokļu maksājumu parādi 43](#_Toc293499493)

[2.2.3.Valsts pamatbudžeta izpilde 45](#_Toc293499494)

[2.3. Valsts budžeta izdevumu izpildes gaita 2011.gada pirmajā ceturksnī …………………………………………………… …47](#_Toc293499495)

[2.3.1.Valsts pamatbudžeta izpilde 47](#_Toc293499496)

[2.3.2.Sociālās apdrošināšanas budžeta izpilde 53](#_Toc293499497)

[2.4. Pašvaldību budžeta izpilde 57](#_Toc293499498)

# Tautsaimniecības attīstība

## Kopsavilkums par tautsaimniecības attīstību

Tautsaimniecība 2011. gada pirmajā ceturksnī ir attīstījusies atbilstoši prognozētajam, iekšzemes kopproduktam salīdzinājumā ar pagājušā gada attiecīgo ceturksni palielinoties par 3,4%. Tāpat kā iepriekš un atbilstoši prognozētajam, straujākā attīstība saglabājas uz ārējo tirgu strādājošajās nozarēs, tādās kā apstrādes rūpniecība un transports, savukārt iekšzemes pieprasījums attīstījās daudz lēnāk. Tātad, tautsaimniecības attīstība balstās uz eksporta tirgu apgūšanu, tādējādi radot zināmu atkarību no partnervalstu izaugsmes tendencēm.

Lielākie riski saistās ar situāciju ārējos tirgos – gadījumā, ja turpināsies gada sākumā piedzīvotais straujais izejvielu cenu kāpums pasaules tirgos, turpinās pieaugt inflācijas līmenis arī Latvijā, atstājot negatīvu ietekmi uz iekšzemes patēriņu. Pastāvošās finanšu problēmās atsevišķās eirozonas valstīs var radīt negatīvu ietekmi arī plašākā reģionā.

 Arī lielas daļas Eiropas Savienības valstu realizētā pāreja no ekonomikas stimulēšanas pasākumiem uz fiskālo konsolidāciju var samazināt šo valstu pieprasījumu pēc importa. Tomēr tas neattiecas uz galvenajām Latvijas eksporta partnervalstīm, kurās plaši fiskālās konsolidācijas pasākumi netiek veikti, un kuru ekonomikas attīstība ir izrādījusies pat straujāka nekā tika gaidīts. Igaunijā, Lietuvā, Zviedrijā, Vācijā ekonomikas pieauguma tempi ievērojami pārsniedz ES vidējos rādītājus, savukārt vēl vienas Latvijai nozīmīgas eksporta partnervalsts Krievijas ekonomiku un pieprasījumu labvēlīgi ietekmē augstās energoresursu cenas pasaules tirgū. Tas savukārt var nodrošināt straujāku Latvijas eksporta apjomu pieaugumu.

Latvijas vietējie riski pārsvarā saistīti ar vājo iekšzemes pieprasījumu augošās inflācijas un fiskālās konsolidācijas rezultātā, kā ietekmē privātā patēriņa pieaugums var izrādīties mazāks nekā prognozēts.

## Ārējā ekonomiskā vide

Pasaules ekonomika 2010. gadā ir pārvarējusi lielāko krīzi kopš Otrā pasaules kara un pasaules kopējais iekšzemes kopprodukts (turpmāk – IKP) salīdzinājumā ar iepriekšējo gadu palielinājies par 5,0%. Īpaši strauja ekonomikas izaugsme bijusi attīstības valstīs, kuru kopējais IKP palielinājies par 7,3%. Pasaules attīstītajās valstīs, kurās arī bija meklējami nesenās krīzes cēloņi un kuru ekonomika šajā krīzē piedzīvoja lielāko kritumu, IKP pieaugums 2010. gadā bijis mazāks – 3,0%. Reaģējot uz krīzi, valstu valdības un centrālās bankas tika realizējušas ekonomiku stimulējušos pasākumus un krīzes pārvarēšana kopumā pasaulē ir notikusi straujāk nekā prognozēts. No pasaules attīstītajām valstīm straujāka ekonomiskās izaugsmes atjaunošanās bijusi ASV, kur IKP 2010. gadā palielinājies par 2,8%, kamēr eirozonā IKP audzis par 1,7%. Sagaidāms, ka 2011. gadā pasaules ekonomikas izaugsme turpināsies, gan nedaudz lēnākos tempos kā 2010. gadā, un pēc Starptautiskā Valūtas fonda (turpmāk – SVF) prognozēm, veidos 4,4 procentus.

Līdz ar ekonomiskās izaugsmes atjaunošanos lielā daļā attīstīto valstu ir sākusies pāreja no ekonomikas stimulēšanas pasākumiem uz fiskālo konsolidāciju, lai ierobežotu krīzes laikā pieaugušos valsts budžeta deficītus un valdības parādus. Kopumā atteikšanās no ekonomikas stimulēšanas pasākumiem ir noritējusi ar mazākām problēmām nekā sagaidīts, un ekonomiskās izaugsmes nodrošināšanā publisko patēriņu sācis nomainīt privātais patēriņš.

Tajā pašā laikā kā lielākie riski pasaules ekonomikas attīstībai šobrīd ir iezīmējušies augošās biržās tirgoto preču, tostarp naftas produktu un pārtikas cenas, kas var izraisīt aktīvu cenu burbuļus un potenciālu ekonomikas pārkaršanu attīstības valstīs. Savukārt finansiālās problēmas atsevišķās eirozonas valstīs, tostarp Grieķijā, Īrijā, Portugālē, kas lika šīm valstīm lūgt starptautisko finanšu organizāciju palīdzību, var atstāt negatīvu ietekmi arī plašākā reģionā, samazinot pieprasījumu un ekonomisko izaugsmi visā Eiropā. Pasaules attīstītajās valstīs joprojām arī saglabājas zems nodarbinātības līmenis un izlaides apjomi ir zem potenciālā līmeņa.

Naftas cenas kopš 2008. gada beigās sasniegtā ap 40 dolāru par barelu minimuma ir uzrādījušas stabilu kāpumu, īpaši strauji palielinoties pēc 2010. gada septembra, ko noteica gan pieaugošais pieprasījums, atjaunojoties ekonomikas izaugsmei, gan politiskā nestabilitāte Tuvajos Austrumos un Ziemeļāfrikā, apdraudot naftas piegādes no šī reģiona. „Brent” jēlnaftas cena Londonas biržā nākamā mēneša piegādēm gada laikā palielinājusies par 41,9% un 2011. gada pirmā ceturkšņa beigās bija 117,36 dolāri par barelu, savukārt ASV jēlnaftas NYMEX cena augusi par 27,4% līdz 106,72 dolāriem par barelu.



1. att. NYMEX jēlnaftas cenas par barelu, USD.

No 2010. gada vidus strauji augušas arī citu izejvielu cenas. Metālu cenas, pēc SVF metālu cenu indeksa, no 2010. gada jūlija līdz 2011. gada martam palielinājušās vidēji par 40%. Aptuveni tādu pats kāpums bijis pārtikas preču cenām un SVF pārtikas cenu indekss audzis par 41%. Ievērojams cenu pieaugums bijis labībai – par 82%, būtiski palielinājušās arī pārtikas eļļas, gaļas, cukura cenas. Izejvielu cenu kāpums ir izraisījis inflācijas pieaugumu, un eirozonā gada inflācija 2011. gada martā sasniegusi 2,7%. Šāds inflācijas līmenis pārsniedz Eiropas Centrālās bankas (turpmāk – ECB) noteikto vēlamo inflācijas līmeni, kas ir nedaudz zem 2%, un ECB, lai ierobežotu inflāciju, 2011. gada aprīlī ir veikusi pirmo procentu likmju paaugstinājumu kopš 2008. gada jūlija, procentu likmi galvenajām refinansēšanas operācijām paceļot līdz 1,25%. Līdz tam gandrīz divus gadus bāzes procentu likme bija bijusi rekordzemā 1% līmenī.

Augošās izejvielu cenas no vienas puses, negatīvi ietekmē Latvijas ekonomiku, paaugstinot ražošanas izmaksas, samazinot iedzīvotāju pirktspēju un sadārdzinot finanšu resursus, bet no otras puses, palielina ieņēmumus no Latvijas galveno eksportpreču – pārtikas, metālu, koka un koka izstrādājumu – eksporta.

Ja lielā daļā Eiropas Savienības (turpmāk – ES) valstu ekonomikas attīstību un pieprasījumu pašlaik ierobežo finansiālās problēmas un valdību veiktie fiskālās konsolidācijas pasākumi, Latvijas galvenajās eksporta partnervalstīs ekonomiskās izaugsmes tempi saglabājas ļoti augsti, pārsniedzot ES vidējos rādītājus. Igaunijas iekšzemes kopprodukts 2011. gada pirmajā ceturksnī, salīdzinot ar iepriekšējā gada attiecīgo periodu, palielinājies par 8%. Lietuvā IKP audzis ar 6,8%, Vācijā – par 4,8%, bet Zviedrijas IKP 2010. gada ceturtajā ceturksnī, salīdzinot ar iepriekšējā gada attiecīgo ceturksni, palielinājies par 7,2%. Strauja ekonomikas attīstība paredzama arī Krievijai, ko nodrošinās augstās energoresursu cenas pasaules tirgū.



2. att. Ekonomiskā izaugsme ES dalībvalstīs (Eurostat dati), % pret iepriekšējā gada atbilstošo ceturksni, sezonāli izlīdzināti dati.

## Iekšzemes kopprodukts, ekonomiskā aktivitāte

Iekšzemes kopprodukta ātrais novērtējums uzrāda, ka 2011. gada pirmajā ceturksnī salīdzinājumā ar 2010. gada attiecīgo ceturksni ekonomika ir pieaugusi par 3,4 %. Lai gan gada griezumā pieauguma tempi ir nedaudz samazinājušies, tomēr IKP joprojām uzrāda pozitīvus pieauguma tempus un salīdzinājumā ar iepriekšējo ceturksni sezonāli izlīdzinātais IKP ir pieaudzis par 0,2%. Ātrajā novērtējumā netiek sniegts detalizēts IKP sadalījums, taču no īstermiņa ekonomiskajiem rādītājiem šobrīd zināms, ka IKP apjomu kāpumu nodrošināja pieaugumi rūpniecībā un tirdzniecībā, bet kritums bija būvniecībā un iekasēto produktu nodokļu jomā. Var secināt, ka rūpniecība un eksports joprojām ir būtiskākie izaugsmes pieauguma  faktori.  Pieauguma tempu mazināšanos  daļēji izskaidro nelabvēlīgie laika apstākļi, kas negatīvi ietekmēja ieguves rūpniecību un atsevišķas rūpniecības apakšnozares, piemēram, kuģubūvi. Īpaši aukstā ziema negatīvi ietekmējusi arī būvniecības izlaides apjomus šajā periodā. Tāpat straujais pasaules naftas produktu un  pārtikas cenu pieaugums šajā ceturksnī ierobežoja iedzīvotāju pirktspēju un mazināja mazumtirdzniecības pieauguma tempus. Vismaz daļēji šie nelabvēlīgie  faktori ir īslaicīgi un pārejoši.

 Atšķirībā no 2009. gada, kad kritumu piedzīvoja gandrīz visas tautsaimniecības nozares, 2010. gadā sākās ekonomikas atkopšanās un dažādu nozaru attīstībā bija vērojamas būtiskas atšķirības. 2010. gadā kopumā IKP pieaugumu uzrādīja apstrādes rūpniecība – par 15,4%, vairumtirdzniecība un mazumtirdzniecība – 3,3% , kā arī transports un sakari – 3,0%. Turpretī būvniecība samazinājās par 24,2% un finanšu pakalpojumi – 10,5%.

1. tabula. Nozares īpatsvars kopējā pievienotajā vērtībā, salīdzināmās cenās

|  |  |  |  |  |  |  |
| --- | --- | --- | --- | --- | --- | --- |
|  | **2005** | **2006** | **2007** | **2008** | **2009** | **2010** |
| Lauksaimniecība, mežsaimniecība un zvejniecība | 3,8 | 3,2 | 3,2 | 3,3 | 4,0 | 4,2 |
| Rūpniecība | 16,5 | 15,6 | 14,6 | 14,1 | 14,0 | 16,2 |
| Būvniecība | 7,2 | 7,9 | 8,3 | 8,3 | 6,6 | 5,0 |
| Tirdzniecība, transports un viesnīcas | 36,3 | 36,7 | 37,5 | 36,6 | 33,2 | 34,4 |
| Finanšu un komercpakalpojumi | 19,3 | 20,5 | 20,9 | 21,3 | 24,5 | 23,8 |
| Publiskie pakalpojumu | 13,2 | 12,4 | 11,7 | 12,2 | 13,6 | 12,6 |
| Citi pakalpojumi | 3,6 | 3,7 | 3,9 | 4,2 | 4,1 | 3,9 |

2010. gadā turpinājās izmaiņas tautsaimniecības struktūrā, un būvniecības īpatsvars pievienotajā vērtībā samazinājās no 6,6% līdz 5,0%, savukārt rūpniecības īpatsvars pieauga no 14% līdz 16,2%. Tāpat nedaudz samazinājies finanšu un komercpakalpojumu īpatsvars. Sagaidāms, ka 2011. gadā turpinās pieaugt rūpniecības īpatsvars.

IKP izmaiņas salīdzināmās cenās no izlietojuma puses 2010. gadā noteica eksporta pieaugums par 10,3%, importa pieaugums par 8,6%, valdības gala patēriņa samazinājums par 11,0%, kā arī samazinājums bruto pamatkapitāla veidošanai – par 19,5%. Pozitīvi, ka 2010. gadā eksporta pieaugums pārsniedza importa pieaugumu, tādā veidā dodot pozitīvu neto eksporta devumu izaugsmē. Tāpat pozitīvi vērtējams eksporta īpatsvara pieaugums IKP no 46,7% līdz 51,7%. Kaut arī bruto pamatkapitāla veidošana gadā kopumā samazinājās, gada otrajā pusē samazinājums bija ļoti neliels un sagaidāms, ka tautsaimniecībā tik ļoti nepieciešamo investīciju pieaugums atsāksies jau 2011. gada pirmajā pusē.



3. att. MSI un IKP, % pret iepriekšējā gada atbilstošo periodu (\* 2011. gada I. cet. IKP ātrais novērtējums).

Makroekonomisko rādītāju sa­liktais indekss (turpmāk tekstā – MSI[[1]](#footnote-1)) norāda uz tautsaimniecības ekonomiskās aktivitātes līmeni. Dotā indeksa vērtības vēsturiski ir labi norādījušas uz IKP dinamikas attīstību. Saskaņā ar Finanšu ministrijas novērtējumu, 2011. gada pirmajā ceturksnī, salīdzinājumā ar 2010. gada atbilstošo periodu, indeksa vērtība salīdzināmās cenās palielinājās par 3,3 pro­centiem. Jāatzīmē, ka, aplūkojot mēneša dinamiku, pirmajā ceturksnī vērojams neliels pieauguma tempu kritums - no 5,6% janvārī līdz 2,6% martā. 2011. gada pirmajā ceturksnī MSI vērtību negatīvi ietekmēja mazumtirdzniecības pieauguma tempu samazināšanās, savukārt pozitīvi – rūpniecības un eksporta rādītāji, kā arī ostu un dzelzceļa rādītāji.

## Tautsaimniecības nozaru attīstība

### **Rūpniecība**

Apstrādes rūpniecībā noteicošais virzītājs joprojām ir uz eksportu orientētā ražošanas izaugsme, 2011. gada janvārī rūpniecības izlaides apjomi eksportam jau pārsniedza pirmskrīzes līmeni, kaut arī kopējā rūpniecības izlaide joprojām atrodas zem šī līmeņa. Sagaidāms, ka 2011. gadā rūpniecība turpinās pieaugt, lai arī ne tik straujos tempos kā 2010. gadā.

2011. gada pirmajā ceturksnī, salīdzinot ar iepriekšējā gada attiecīgo ceturksni, rūpniecības produkcijas izlaide pēc darba dienu skaita izlīdzinātiem datiem salīdzināmās cenās pieauga par 9,0%, tajā skaitā apstrādes rūpniecībā – par 12,8%, elektroenerģijas un gāzes apgādes nozarē – par 4,2%, bet ieguves rūpniecībā un karjeru izstrādē samazinājās par 18,2 procentiem.



4. att. Rūpniecības produkcijas fiziskā apjoma indekss, % pret iepriekšējā gada attiecīgo ceturksni.

Lielākie apjomu pieaugumi 2011. gada pirmajā ceturksnī, salīdzinot ar iepriekšējā gada attiecīgo ceturksni, bija apģērbu ražošanā – par 56,6%, gatavo metālizstrādājumu ražošanā – par 32,4%, koksnes, koka un korķa izstrādājumu ražošanā, izņemot mēbeles, – par 17,6%, datoru, elektronisko un optisko iekārtu ražošanā – par 18,8% un farmaceitisko preparātu ražošanā – par 17,1 procentu.

 Savukārt pārtikas produktu ražošana, salīdzinot ar iepriekšējā gada attiecīgo ceturksni, palielinājusies tikai par 1,2%, bet ķīmisko vielu un ķīmisko produktu ražošana samazinājusies par 22,5 procentiem.

2011. gadā rūpniecība turpinās pieaugt, lai arī ne tik strauji kā 2010. gadā. Uz to norāda arī sagaidāmais rūpniecības jaudu noslodzes vājais pieaugums 2011. gada pirmajā ceturksnī – tikai par 0,2 procentpunktiem, salīdzinot ar iepriekšējo ceturksni. Būtiski uzsvērt, ka jaudu noslodze ir zemāka un brīvas ražošanas jaudas vairāk pieejamas tieši uz iekšējo tirgu vērstajās nozarēs, taču to attīstību kavē joprojām ierobežotā mājsaimniecību pirktspēja un vājais iekšējais pieprasījums. Atjaunojoties iekšējam pieprasījumam, uz vietējo tirgu vērstās nozares varētu būt būtisks rūpniecības izlaides pieauguma avots.

### **Mazumtirdzniecība**

2011. gada pirmajā ceturksnī mazumtirdzniecības apgrozījums, salīdzinot ar 2010. gada pirmo ceturksni, pēc darba (tirdzniecības) dienu skaita izlīdzinātiem datiem salīdzināmās cenās, pieauga par 1,7%. Nepārtikas preču (neieskaitot degvielu) grupā bija novērojams apgrozījuma pieaugums – par 8,8%, pārtikas preču tirdzniecības uzņēmumos apgrozījums samazinājās – par 1,4%, bet degvielas mazumtirdzniecības apjomi samazinājās par 10 procentiem.

Mazumtirdzniecības apgrozījums jau trešo ceturksni pēc kārtas uzrāda pieaugumu pret iepriekšējā gada atbilstošo periodu, kas seko 10 ceturkšņu ilgam apgrozījuma kritumam. Neskatoties uz vairāku faktoru negatīvo ietekmi uz mazumtirdzniecības sektora attīstību, kopējā ekonomikas izaugsme nosedz šos faktorus.

Mazumtirdzniecības apgrozījumu 2011. gada pirmajā ceturksnī būtiski ietekmēja cenu līmeņa svārstības gan dēļ nodokļu politikas izmaiņām, gan dēļ degvielas un pārtikas preču cenu kāpuma. Augošās cenas samazina mājsaimniecību pirktspēju, kas tiešā veidā atspoguļojas mazumtirdzniecības apgrozījuma pieaugumos.



5. att. Mazumtirdzniecības apgrozījums pa ceturkšņiem (salīdzināmās cenās).

Pēc sezonāli izlīdzinātajiem datiem, mazumtirdzniecības apgrozījums š.g. pirmajā ceturksnī, salīdzinot ar iepriekšējo ceturksni, samazinājās par 1,6%. Salīdzinot ar mazumtirdzniecības apgrozījuma apjomu zemāko punktu krīzes laikā, mazumtirdzniecības apgrozījums ir pieaudzis par 5,3 procentiem.

### **Transports**

Transporta nozares darbību Latvijā 2010. gadā un 2011. gada pirmajā ceturksnī pozitīvi ietekmēja ekonomiskās izaugsmes atjaunošanās un pieprasījuma pieaugums tuvākajās kaimiņvalstīs, kas ļāva palielināt uz ārējo tirgu strādājošo ostu un dzelzceļa pārvadājumu apjomus. Savukārt iekšzemes pieprasījums Latvijā joprojām ir vājš, kas atspoguļojas iekšzemes pasažieru pārvadājumu apjomu kritumā.

2011. gada pirmajā ceturksnī Latvijas ostās pārkrauti 16,3 milj. t kravu, kas ir par 4,7% vairāk nekā 2010. gada pirmajā ceturksnī. Lielāko daļu ostu apgrozījuma veidoja nosūtītās kravas, kuru apjoms 2011. gada pirmajā ceturksnī bija 14,9 milj. t – par 2,1% lielāks nekā 2010. gada attiecīgajā periodā.

Nosūtīto kravu apgrozījuma pieaugumu noteica galvenokārt lielāki naftas produktu un ogļu pārkraušanas apjomi. Nosūtīto naftas produktu apjoms 2011. gada pirmajā ceturksnī bija 5,8 milj. t – par 8,8% lielāks nekā pirms gada, bet ogļu kravu apjoms palielinājās par 3% līdz 4,1 milj. t. Nosūtīto minerālmēslu apjoms 2011. gada pirmajā ceturksnī pieauga par 39,1%, sasniedzot 1,2 milj. t. No citām nozīmīgākajām kravām nosūtīto kokmateriālu apjoms samazinājās par 0,6% līdz 1,15 milj. t un dzelzsrūdas apjoms – par 32,8% līdz 0,52 milj. t.



6. att. Kravu apgrozījums Latvijas ostās 1997. –2011. gada

pirmajā ceturksnī, tūkst. t.

 Kravu apgrozījums 2011. gada pirmajā ceturksnī ir audzis visās Baltijas valstu ostās, Tallinas un Klaipēdas ostās pieaugums bijis nedaudz straujāks nekā Latvijas ostās, kamēr savukārt Krievijas ziemeļrietumu reģiona ostās tas smago kuģošanas apstākļu dēļ samazinājies par 4,3% līdz 49,9 milj. t, krītoties galvenokārt naftas un ogļu kravu pārkraušanai.



7. att. Kravu apgrozījums Baltijas jūras austrumkrasta ostās, milj. t un izmaiņas %.

Palielinoties Krievijas eksporta apjomiem caur Latvijas ostām, dzelzceļa kravu apjoms 2011. gada pirmajā ceturksnī sasniedzis 14,8 milj. t, kas ir par 11,7% vairāk nekā 2010. gada pirmajā ceturksnī. Tajā skaitā kravu apjoms starptautiskajā satiksmē audzis par 12,7% līdz 14,6 milj. t. Savukārt vietējā satiksmē pārvadāto kravu apjoms 2011. gada pirmajā ceturksnī bijis par 30,7% mazāks nekā pirms gada, veidojot 0,2 milj. t.

Pa maģistrālo naftas produktu cauruļvadu 2010. gada pirmajos trīs ceturkšņos transportēja 4,3 milj. t naftas produktu, kas ir par 39,0% vairāk nekā 2009. gada pirmajos trīs ceturkšņos.

Kravu pārvadājumi ar autotransportu 2010. gadā, salīdzinot ar iepriekšējo gadu, palielinājās par 23,8% līdz 46,8 milj. t. Lielāko daļu no kopējā pārvadāto kravu apjoma veidoja iekšzemes pārvadājumi – 39,2 milj. t jeb 83,8% no kopējā pārvadāto kravu apjoma. Salīdzinot ar iepriekšējo gadu, iekšzemes pārvadājumu apjoms 2010. gadā ir palielinājies par 24,1%. Savukārt pārvadājumu apjoms starptautiskajā satiksmē 2010. gadā pieauga par 22,1% līdz 7,6 milj. t.

Pasažieru pārvadājumi ar sabiedrisko transportu iekšzemē 2010. gadā turpināja samazināties, savukārt pasažieru skaits lidostā „Rīga” un Rīgas pasažieru ostā palielinājās.

2. tabula. Pārvadāto pasažieru skaits un izmaiņas pret iepriekšējā gada attiecīgo periodu

|  |  |  |  |  |
| --- | --- | --- | --- | --- |
| Rādītājs | 2010. gads | Izmaiņas 2010. gadā | 2011. gadaI ceturksnis | Izmaiņas 2011. gada I ceturksnī |
| Pārvadājumi ar autobusiem | 124,7 milj. | –13,6% |  |  |
| Dzelzceļa pārvadājumi | 20,9 milj. | –3,2% |  |  |
| Pilsētas elektrotransports | 86,1 milj. | –23,7% |  |  |
| * tramvaji
 | 41,4 milj. | –27,4% |  |  |
| * trolejbusi
 | 44,7 milj. | –19,9% |  |  |
| Lidostā „Riga” | 4,66 milj. | +14,7% | 939,6 tūkst. | +2,8% |
| * tajā skaitā Latvijas aviokompāniju pasažieri
 | 3,15 milj | +15% | 603,1 tūkst. | –1,0% |
| Rīgas pasažieru ostā | 764,0 tūkst. | +10,5% | 144,8 tūkst. | +40,2% |

## Inflācija

2011. gada pirmajā ceturksnī patēriņa cenām bija novērojams kāpums – ceturkšņa laikā cenas pieauga par 2,3%. Savukārt, salīdzinot ar iepriekšējā gada pirmo ceturksni, patēriņa cenas pieauga par 4%.

Viens no būtiskākajiem patēriņa cenu augšanu veicinošajiem faktoriem ir cenu svārstības preču biržās pasaulē. Neskaidrība par pasaules ekonomikas attīstības tendencēm ir būtiski ietekmējusi investoru uzvedību, kas novirza arvien lielākus naudas līdzekļus uz drošāku – preču tirgu. Par drošu indikatoru, kas liecina par naudas masu aizplūdi uz preču tirgiem, ir pieņemts uzskatīt zelta cenas – marta beigās, salīdzinot ar iepriekšējā gada atbilstošo periodu, gada pieaugums zelta cenu indeksam bija 29%.

Īpaši strauju kāpumu piedzīvoja naftas produktu cenas – atkopjoties ražošanas sektoram, attiecīgi auga arī pieprasījums pēc energoresursiem, kas dod papildus spiedienu uz naftas cenu kāpumu. Nafta ir ļoti svarīgs energoresurss, kas tieši vai netieši tiek izmantots gandrīz visos ražošanas procesos, tādējādi, kāpjot naftas cenām, pieaug arī ražotāju izmaksas, cenu pieaugumam tālāk nonākot līdz gala patērētājam. Papildus nedrošību rada nemieri Ziemeļāfrikas un Tuvo austrumu reģionā, kur atrodas nozīmīgas naftas produktu ieguves vietas un maģistrālie cauruļvadi, kāpinot naftas produktu cenas vēl vairāk.

Arī pārtikas cenu indeksi pasaules biržās turpināja pieaugt, pēc FAO (*Food and Agriculture Organisation of United Nations*) datiem 2011. gada pirmajā ceturksnī, salīdzinot ar iepriekšējā gada pirmo ceturksni, pārtikas produktu cenas pieauga par 33,3%, ar to pārsniedzot vēsturisko maksimumu. Daļēji pārtikas cenu dinamika seko naftas produktu tendencēm, kas ir nozīmīga izejviela gan lauku apstrādei, gan pārtikas produktu pārstrādes rūpniecībai, gan arī tieši ietekmē transportēšanas izmaksas. Tomēr noteicošais faktors, kas radīja cenu kāpumu bija nelabvēlīgie laika apstākļi un dabas katastrofas, kas būtiski samazināja lauksaimniecības izlaidi 2010. gadā, tādejādi, tirgū ienākot jaunajai ražai, var paredzēt pārtikas cenu stabilizēšanos un pie īpaši labvēlīgiem apstākļiem – pat kritumu.



8. att. Patēriņa cenu pārmaiņas.

Svarīgākie cenu līmeni ietekmējošie faktori pirmajā ceturksnī bija kāpums degvielas un pārtikas cenām, kā arī apģērbu, apavu un ar veselības aprūpi saistīto produktu un pakalpojumu cenu kritums.

2011. gada pirmajā ceturksnī, salīdzinot ar iepriekšējo ceturksni, degvielas cenas pieauga par 10,4%, bet pārtikas cenas pieauga par 4,8%. Lielu sezonālu cenu kritumu varēja novērot apģērbu un apavu grupā, kur cenas samazinājās vidēji par 6,7%, bet veselības produktu un pakalpojumu grupā cenas samazinājās par 1,5 procentiem.

2011. gada pirmajā ceturksnī, salīdzinot ar iepriekšējo ceturksni, **ražotāju cenas** kopumā pieauga par 2,0%, vietējā tirgū realizētās produkcijas cenas pieauga par 1,7%, bet eksportētās produkcijas cenas pieaugušas par 2,4 procentiem.

Ražotāju cenu kāpums ir izskaidrojams ar būtiskām cenu svārstībām izejvielu tirgū. Pārtikas produktu ražošanā 2011. gada pirmajā ceturksnī cenas pieauga par 3,4%. Energoietilpīgākām ražotnēm, sakarā ar naftas produktu cenu kāpumu, cenas pieauga straujāk – ķīmisko vielu un ķīmisko produktu ražošanā – par 12,0%, metālu ražošanā – par 5,9%, bet papīra un papīra izstrādājumu ražošanā – par 3,5%. Salīdzinoši stabils ražotāju cenu līmenis bija novērojams koksnes un koka izstrādājumu ražošanā, kur cenas samazinājās par 0,1%, apģērbu ražošanā cenas samazinājās par 0,2%, bet gatavo metālizstrādājumu ražošanā cenas samazinājās par 0,2 procentiem.

2011. gada pirmajā ceturksnī, salīdzinot ar iepriekšējā gada atbilstošo ceturksni, ražotāju cenas pieauga par 8,5%, vietējā tirgū realizētajai produkcijas cenas pieauga par 7,9%, savukārt eksportētajai produkcijai cenas pieauga par 9,2 procentiem.

2011. gada pirmajā ceturksnī, salīdzinājumā ar 2010. gada pirmo ceturksni, **būvniecības izmaksas** Latvijā pieauga vidēji par 0,7%, bet salīdzinot ar iepriekšējo ceturksni – izmaksas pieauga par 1,0 procentu.

Gada laikā visstraujāk būvniecības izmaksas samazinājās biroju ēku būvniecībā – par 5,2%, kā arī ģimeņu dzīvojamo ēku būvniecībā – par 3,9 procentiem. Savukārt izmaksu pieaugums bija novērojams maģistrālo cauruļvadu būvniecībā – par 4,9%, bet transporta objektu būvniecībā – par 2,7 procentiem.

## Nodarbinātība un bezdarbs

Tautsaimniecībā nodarbināto iedzīvotāju skaits laikā no 2000. gada līdz 2008. gada otrajam ceturksnim bija pastāvīgi audzis. Līdz ar ekonomiskās krīzes iestāšanos tika piedzīvots straujš kritums, zemāko nodarbinātības līmeni sasniedzot 2010. gada pirmajā ceturksnī, bet pēc tam, atjaunojoties ekonomiskajai aktivitātei, nodarbināto iedzīvotāju skaits atkal sācis pakāpeniski palielināties.

Pēc CSP darbaspēka apsekojuma datiem, 2010. gadā Latvijā bija nodarbināti 940,9 tūkst. iedzīvotāju, kas ir par 4,6% jeb par 45,8 tūkst. cilvēku mazāk nekā 2009. gadā. Nodarbinātības līmenis[[2]](#footnote-2) salīdzinājumā ar 2009. gadu samazinājās par 2,1 procent­punktu un veidoja 53,1 procentu. Darba meklētāju īpatsvars starp ekonomiski aktīvajiem iedzīvotājiem 2010. gadā palielinājās līdz 18,7%, salīdzinot ar 16,7% 2009. gadā. Darba meklētāju vīriešu īpatsvars ekonomiski aktīvo vīriešu skaitā bija augstāks nekā sievietēm (attiecīgi ekonomiski aktīvo sieviešu skaitā), veidojot 21,7% un 15,7 procentus.

Lai arī 2010. gadā kopumā nodarbinātības līmenis ir samazinājies, pēdējos ceturkšņos jau bija vērojama pozitīva attīstība – strādājošo skaits ir palielinājies un darba meklētāju īpatsvars sācis sarukt. 2010. gada ceturtajā ceturksnī tautsaimniecībā nodarbināto iedzīvotāju skaits bija 951,0 tūkst. – par 18,4 tūkst. jeb 2,0% vairāk nekā 2009. gada attiecīgajā ceturksnī. Darba meklētāju īpatsvars 2010. gada ceturtajā ceturksnī samazinājies līdz 16,9%, salīdzinot ar 19,7% 2009. gada ceturtajā ceturksnī.



9. att. Nodarbināto iedzīvotāju skaits un nodarbinātības līmenis pa ceturkšņiem (% no iedzīvotāju kopskaita no 15 līdz 74 gadiem).

Vienlaikus ar kopējā darba meklētāju skaita samazināšanos ilgstošo bezdarbnieku skaits 2010. gada ceturtajā ceturksnī, salīdzinot ar iepriekšējā gada attiecīgo periodu, ir pieaudzis par 37,3 tūkst. jeb 53,3%, sasniedzot 107,3 tūkst. cilvēku. Tāpat būtiski palielinājies to cilvēku skaits, kuri ir zaudējuši cerības atrast darbu un vairs netiek uzskaitīti kā ekonomiski aktīvie iedzīvotāji. Ja 2009. gada ceturtajā ceturksnī šādu cilvēku bija 44,2 tūkst., tad 2010. gada ceturtajā ceturksnī – jau 55,6 tūkstoši. Ilgstošo bezdarbnieku un no darba tirgus aizgājušo cilvēku skaita pieaugums norāda uz darba tirgū pastāvošo pieprasījuma un piedāvājuma neatbilstību un strukturālā bezdarba riskiem.

Oficiāli reģistrētā **bezdarba līmenis** 2011. gada pirmā ceturkšņa beigās bija 14,4% no ekonomiski aktīvajiem iedzīvotājiem – par 2,9 procentpunktiem zemāks nekā 2010. gada pirmā ceturkšņa beigās. Kopējais valstī reģistrēto bezdarbnieku skaits 2011. gada martā ir samazinājies līdz 163,5 tūkst. cilvēku, salīdzinot ar 194,3 tūkst. cilvēku pirms gada, un bijis par 15,9% mazāks nekā pirms gada. Savukārt Nodarbinātības valsts aģentūrā (turpmāk – NVA) reģistrēto brīvo darba vietu skaits 2011. gada pirmajā ceturkšņa beigās bija pusotru reizi lielāks nekā pirms gada.

Salīdzinot ar iepriekšējo ceturksni, bezdarba līmenis 2011. gada pirmajā ceturksnī sezonālu faktoru ietekmē ir nedaudz paaugstinājies, bet nākamajos ceturkšņos, vasaras sezonā tradicionāli pieaugot ekonomiskajai aktivitātei, bezdarbnieku skaits un bezdarba līmenis turpinās samazināties.



10. att. Reģistrēto bezdarbnieku skaits un bezdarba līmenis pa ceturkšņiem

(% no ekonomiski aktīvajiem iedzīvotājiem).

2011. gada pirmajā ceturksnī bezdarbnieka statuss valstī kopā tika piešķirts 38,0 tūkst. cilvēku, kas ir par 25,2% mazāk nekā 2010. gada pirmajā ceturksnī, kad bezdarbnieka statuss tika piešķirts 50,8 tūkst. cilvēku.

Augstākais bezdarba līmenis 2011. gada pirmā ceturkšņa beigās bija reģistrēts Latgales reģio­nā – 22,7% (2010. gada pirmā ceturkšņa beigās – 22,9%), Vidzemes reģionā – 16,4% (19,5%), Kurzemes reģionā – 15,7% (19,0%) un Zemgales reģionā – 14,1% (19,8%). Zemākais bezdarba līmenis bija Rīgas reģionā – 10,8% (14,2%).

Ņemot vērā situāciju darba tirgū, kad saglabājas zems nodarbinātības līmenis un pieaug ilgstošo bezdarbnieku īpatsvars, NVA organizē aktīvos nodarbinātības pasākumus, kuros 2011. gada martā piedalījās 44,2 tūkst. bezdarbnieku jeb 27% no reģistrētā bezdarbnieku skaita (2010. gada martā – 24% bezdarbnieku). 2011. gada janvārī aktīvajos nodarbinātības pasākumos piedalījās 43,0 tūkst. bezdarbnieku, bet februārī – 43,1 tūkst. bezdarbnieku.

## Iedzīvotāju ienākumi

Līdz ar ekonomikas lejupslīdi un valdības īstenotajiem valsts budžeta konsolidācijas pasākumiem mēneša vidējā bruto darba samaksa 2010. gadā ir samazinājusies līdz 445 latiem, kas ir par 16 latiem jeb 3,5% mazāk nekā 2009. gadā. Mēneša vidējā neto darba samaksa 2010. gadā samazinājās par 26 latiem jeb 7,6% un bija 316 lati. Neto samaksas straujāku samazināšanos noteica iedzīvotāju ienākuma nodokļa likmes paaugstināšana 2010. gadā no 23% līdz 26%. Strādājošo reālā darba samaksa 2010. gadā samazinājās nedaudz lēnāk nekā neto darba samaksa – par 6,5%, jo patēriņa cenas 2010. gadā pazeminājās par 1,2 procentiem.



11. att. Strādājošo reālā darba samaksa pa ceturkšņiem,

2007. gada pirmais ceturksnis = 1.

Vidējā bruto darba samaksa valstī kopš 2008. gada ceturtajā ceturksnī sasniegtā maksimuma ir būtiski samazinājusies, bet 2010. gada ceturtajā ceturksnī atkal bija vērojams neliels darba samaksas pieaugums. Vidējā bruto darba samaksa 2010. gada ceturtajā ceturksnī bija 455 lati – par 3,4% augstāka nekā 2009. gada ceturtajā ceturksnī.

Sabiedriskajā sektorā vidējā bruto darba samaksa 2010. gada ceturtajā ceturksnī bija 487 lati – par 5,2% lielāka nekā pirms gada, bet privātajā sektorā – 433 lati – par 2,1% lielāka nekā pirms gada. Tajā pašā laikā kopš augstākā līmeņa sasniegšanas vidējā bruto darba samaksa sabiedriskajā sektorā ir samazinājusies par 19,8%, bet privātajā sektorā – tikai par 3,1%. Straujākais darba samaksas samazinājums sabiedriskajā sektorā saistīts ar valdības realizētajiem valsts budžeta konsolidācijas pasākumiem.



12. att. Mēneša vidējās bruto darba samaksas izmaiņas sabiedriskajā

un privātajā sektorā pa ceturkšņiem, 2008. gada pirmais ceturksnis = 1.

Ar 2011. gada 1.janvāri stājās spēkā vairāki likumu grozījumi, kuriem bija ietekme uz iedzīvotāju ienākumiem. Tajā skaitā minimālā mēneša darba alga tika paaugstināta no 180 latiem līdz 200 latiem. Iedzīvotāju ienākuma nodokļa likme tika samazināta no 26% līdz 25%, vienlaikus paaugstinot iedzīvotāju ienākuma nodokļa maksātāja mēneša neapliekamo minimumu no 35 latiem līdz 45 latiem un atvieglojumu par apgādībā esošu personu no 63 latiem līdz 70 latiem, bet valsts sociālās apdrošināšanas obligāto iemaksu likme darba ņēmējam tika paaugstināta no 9% līdz 11%.

Šo nodokļu izmaiņu rezultātā neliels ienākumu pieaugums bija darba ņēmējiem, kuru bruto mēneša darba samaksa nepārsniedza 365 latus ( tajā skaitā minimālās algas saņēmējam mēneša ienākums palielinājās par 0,97 latiem). Lielāku algu saņēmēju rīcībā paliekošais ienākums samazinājās proporcionāli algas lielumam (500 latu algai – par 0,8 latiem, 1000 latu algai – par 3,75 latiem, 2000 latu algai – par 9,65 latiem).

Valstī noteiktā iztikas minimuma patēriņa groza vērtība 2011. gada pirmā ceturkšņa beigās bija 173,51 lats un gada laikā tā bija palielinājusies par 9,37 latiem jeb 5,7 procentiem.

Kopējais pensionāru skaits valstī 2011. gada pirmajā ceturksnī bija 579,8 tūkst. – par 2,1% lielāks nekā pirms gada, kamēr nodokļu maksātāju (darba ņēmēju un pašnodarbināto) skaits, pēc Valsts ieņēmumu dienesta datiem, 2011. gada sākumā bija 762 tūkst. – par 1,1% lielāks nekā pirms gada. Vidējais vecuma pensijas apmērs gada laikā ir palielinājies par 4,8% un 2011. gada pirmajā ceturksnī veidoja 177,34 latus. Vidējās vecuma pensijas pieaugums saistīts ar 2009. gada vidū veiktā pensiju samazinājuma atcelšanu no 2010. gada marta atbilstoši Satversmes tiesas lēmumam.

Vidējais bezdarbnieka pabalsta apmērs 2011. gada pirmajā ceturksnī bija 107 lati – par 27,3% mazāks nekā attiecīgajā ceturksnī pirms gada. Bezdarbnieku pabalstus 2011. gada pirmajā ceturksnī saņēma 38,5 tūkst. cilvēku, kas ir par 51,8% mazāk nekā pirms gada, un pabalstu saņēmēju īpatsvars starp visiem reģistrētajiem bezdarbniekiem ir samazinājies līdz 23,4%, salīdzinot ar 41,9% 2010. gada pirmajā ceturksnī. Bezdarbnieku pabalstu saņēmēju skaits samazinās, jo 2010. gada laikā darbu zaudējušo cilvēku skaits ir būtiski mazāks nekā 2009. gadā un ir palielinājies ilgstošo bezdarbnieku skaits. Bez tam NVA īstenotie aktīvās nodarbinātības pasākumi motivē cilvēkus saglabāt bezdarbnieka statusu arī pēc pabalstu saņemšanas termiņa beigām.

## Ārējā tirdzniecība un maksājumu bilance

2010. gadā kopumā un arī 2011. gada pirmajā ceturksnī, salīdzinot ar iepriekšējo periodu, Latvijas situācija starptautiskajā preču tirdzniecībā ir manāmi uzlabojusies. Mainījusies ir tautsaimniecības struktūra, pārorientējoties uz izaugsmi, kas ir balstīta uz rūpniecību un eksportu, iekarojot jaunas ārzemju tirgus nišas un veiksmīgi konkurējot ar citām valstīm. To noteica konkurētspējas pieaugums, uzņēmumiem samazinot izmaksas un kāpinot produktivitāti.

2011. gada pirmajā ceturksnī Latvijas ārējās tirdzniecības apgrozījuma vērtība sasniedza 2934,3 milj. latu – par 38,3% jeb 812,4 milj. latu vairāk nekā pagājušā gada atbilstošajā periodā. Preču importa apjoms palielinājās par 35,8%, kamēr preču eksporta apjoma pieaugums bija 41,4 procenti.

Būtiska ietekme uz eksporta un importa apjomu pieaugumu un izmaiņām ārējās tirdzniecības struktūrā bijusi izejvielu un materiālu cenu kāpumam pasaules tirgū. Visvairāk tas skāris metālu tirdzniecību, bet palielinājušās ir arī kokmateriālu un pārtikas produktu cenas. Latvijai pie pašreizējās eksporta struktūras ir izdevīgs šāds izejvielu cenu kāpums, tomēr, situācijai pasaules tirgos sākot stabilizēties, par galveno eksporta izaugsmes nodrošinātāju neizbēgami būs jākļūst apjomu pieaugumam konkurētspējas paaugstināšanas rezultātā.

2011. gada pirmajā ceturksnī, salīdzinot ar 2010. gada pirmo ce­turksni, eksports pieauga parastajiem metāliem un tā izstrādājumiem – par 98,4%, ķīmiskās rūpniecības produktiem – par 52,4 %, papīra un poligrāfijas izstrādājumiem – par 44,7%, satiksmes līdzekļiem – par 36,4%, koksnei un tās izstrādājumiem – par 33,3 procentiem.

Eksporta struktūrā 2011. gada pirmajā ceturksnī nozīmīgāko daļu no Latvijas eksporta veidoja koksne un tās izstrādājumi (18,2% no eksporta kopapjoma), metāli un to izstrādājumi (17,2%), lauksaimniecības un pārtikas preces (14,8%).



13. att. Eksporta un importa pieauguma temps, % pret iepriekšējā gada attiecīgo ceturksni.

Sagaidāms, ka eksporta un importa pieaugums salīdzinājumā ar pagājušo gadu turpmākajos ceturkšņos kļūs lēnāks, ņemot vērā pagājušā gada attiecīgajos ceturkšņos uzrādīto straujo kāpumu un sasniegto augsto bāzi, tomēr gada kopējie pieauguma tempi joprojām saglabāsies augsti, pārsniedzot prognozēto līmeni.

Latvijas tautsaimniecībā 2011. gada pirmajā ceturksnī izaugsme rūpniecības nozarē joprojām bija strauja, kas radīja papildu pieprasījumu pēc importa precēm, tai skaitā pēc investīciju precēm, enerģētikas resursiem un rūpniecības izejvielām būtiski palielinot arī preču importa apjomus.

2011. gada pirmajā ceturksnī, salīdzinot ar attiecīgo periodu pērn, imports visbūtiskāk pieauga satiksmes līdzekļiem – par 119,5%, parastajam metālam un tā izstrādājumiem – par 90,8%, mehānismiem, ierīcēm un elektroiekārtām – par 42,3%, minerālproduktiem – par 39,1%, koksnei un tās izstrādājumiem – par 34,5%.

Importa struktūrā 2011. gada pirmajā ceturksnī ievērojamu daļu veidoja minerālprodukti (īpatsvars 18,6%), mehānismi, ierīces un elektroiekārtas (15,3%), lauksaimniecības un pārtikas preces (14,5%), parastie metāli un to izstrādājumi (12,4%), ķīmiskās rūpniecības produkti (10,6%),.

2011. gada pirmajā ceturksnī preču eksports uz ES valstīm veidoja 70,8 procentus. Savukārt preču importa īpatsvars no ES valstīm veidoja 73,0% no kopējā preču importa. Uz NVS valstīm 2011. gada pirmajā ceturksnī preču eksports bija 12,7%, bet imports – 19,0 procenti.

Saskaņā ar Latvijas Bankas provizoriskajiem datiem, 2011. gada pirmajā ceturksnī maksājumu bilances tekošā konta pārpalikums bija 36,8 milj. latu, kas ir par 209,5 milj. latu mazāk nekā 2010. gada attiecīgajā periodā. Tekošā konta pārpalikuma samazināšanos salīdzinājumā ar pagājušā gada attiecīgo periodu pamatā noteica ienākumu konta pasliktināšanās, ko pamatā noteica ārvalstu banku uzkrājumu nedrošajiem kredītiem samazināšanās, kas atspoguļojas kā ieņēmumi no tiešajām investīcijām. Nedaudz pasliktinājās preču tirdzniecības bilance – par 20,8 milj. latu, sasniedzot negatīvu saldo 213 milj. latu apmērā. Pakalpojumu bilances pozitīvais saldo palika nemainīgs 181,5 milj. latu apmērā. Ienākumu konta saldo pasliktinājās par 170,9 milj. latu, sasniedzot negatīvu saldo 26,9 milj. latu. Nedaudz pasliktinājās kārtējo pārvedumu bilance – par 17,8 milj. latu, pārpalikums bija 95,2 milj. latu.



14. att. Latvijas maksājumu bilances tekošais konts, milj. latu.

Kapitāla konta pozitīvais saldo 2011. gada pirmajā ceturksnī veidoja 3,6 milj. latu jeb par 93,2 milj. latu mazāk nekā pagājušā gada attiecīgajā posmā. 2011. gada pirmajā ceturksnī finanšu konta saldo bija negatīvs un sasniedza 53,6 milj. latu. Citu ieguldījumu negatīvais saldo sasniedza 214,6 milj. latu, jo turpinājās banku ilgtermiņa aizņēmumu atmaksa. 2011. gada pirmajā ceturksnī tiešo investīciju pozitīvais saldo bija 185,0 milj. latu jeb par 289,1 milj. latu vairāk salīdzinājumā ar 2010. gada attiecīgo periodu. Portfeļieguldījumu konta saldo 2011. gada pirmajā ceturksnī kļuva negatīvs un salīdzinājumā ar 2010. gada attiecīgo periodu pasliktinājās par 334,0 milj. latu un sasniedza 291,6 milj. latu. Latvijas Bankas rezerves samazinājās par 214,9 milj. latu, ko galvenokārt negatīvi ietekmēja valdības noguldīto līdzekļu apjoma samazinājums.

## Monetārais sektors

2011. gada pirmajā ceturksnī Latvijā darbojās 21 banka, 10 ārvalstu banku filiāles, kā arī 34 krājaizdevumu sabiedrības.



15. att. M2 struktūra un dinamika.

2011. gada pirmā ceturkšņa beigās plašā nauda M2X pieauga līdz 6338,2 milj. latu, kas ir par 6,0% vairāk nekā 2010. gada marta beigās. Visstraujāk pieauga pieprasījuma noguldījumi – par 30,6% un skaidrā nauda apgrozībā (bez atlikumiem banku kasēs) – par 18,9 procentiem, nedaudz pieauga arī rezidentu noguldījumi ārvalstu valūtā – par 2,1%. Savukārt samazinājās termiņa un krājnoguldījumi – par 15,8 procentiem.

Gan 2010. gadā, gan 2011. gada sākumā banku kredītportfelis turpināja samazināties. Divu gadu laikā iekšzemes privātpersonām un uzņēmējiem izsniegto kredītu atlikums sarucis par apmēram 2,5 miljardiem latu. Lai arī banku sektorā salīdzinot ar iepriekšējo gadu ir nedaudz aktivizējusies kreditēšana, kredītportfelis 2011. gadā turpinās sarukt, kredītu atmaksu summām pārsniedzot no jauna izsniegto kredītu apjomus.

2011. gada pirmajā ceturksnī, salīdzinot ar atbilstošo periodu pērn, māj­saimniecībām izsniegto kredītu apjoms samazinājās par 6,4%, bet privāt­uzņēmējiem – par 10,4 procentiem.



16. att. Izsniegto kredītu mājsaimniecībām un privātuzņēmējiem atlikuma pieauguma temps %.

Latvijas bankas aktīvi 2010. gada pirmā ceturkšņa beigās, salīdzinot ar 2009. gada attiecīgo periodu, samazinājās par 7,3%. Aktīvu samazinājumu pārskata periodā par 179 miljoniem latu galvenokārt noteica ārzemju aktīvu kritums par 4,6%. Savukārt pasīvu pusē lati apgrozībā palielinājās par 17,5% un monetāro finanšu iestāžu noguldījumi – par 12,6% , bet saruka centrālās valdības noguldījumi – par 41,0%, kapitāls un rezerves – par 7,6 procentiem.



17. att. Komercbanku aktīvu dinamika.

Uzņēmumiem un privātpersonām izsniegto īstermiņa un mainīgā latu kredītu vidējā procentu likme 2011. gada pirmajā ceturksnī bija 6,4%, kas ir par 0,2 procentpunktiem mazāk kā iepriekšējā ceturksnī, bet 2010. gada attiecīgajā periodā tā bija 10,5%. No uzņēmumiem un privātpersonām piesaistīto latu termiņdepozītu vidējā likme 2011. gada pirmajā ceturksnī bija 3,4%, bet 2010. gada pirmajā ceturksnī šis rādītājs attiecīgi bija 8,8 procenti.

Trīs mēnešu starpbanku tirgus likme latu kredītiem RIGIBOR 2011. gada marta beigās bija 0,79%, bet 2010. gada pirmā ceturkšņa beigās attiecīgi bija 2,16 procenti.



18. att. Naudas indekss RIGIBOR un EIRIBOR.

2011. gada marta beigās ASV dolāra vērtība attiecībā pret latu gada laikā samazinājās par 4,2% un LVL/USD kurss bija 0,499.

Latvijas bankas fiksētais LVL/EUR kurss ir 0,7028.

# Kopbudžeta izpilde[[3]](#footnote-3)

## Vispārējs fiskālās situācijas raksturojums

Saskaņā ar Valsts kases oficiālā mēneša pārskata (2011. gada janvāris-marts) datiem **konsolidētā kopbudžeta** ieņēmumi (ieskaitot ziedojumus, dāvi­nājumus un atvasinātās publiskās personas) 2011. gada pirmajā ceturksnī bija 1067,3 milj. latu, kas ir par 72,9 milj. latu jeb 6,4% mazāk nekā 2010. gada pirmajā ceturksnī. Būtiskākās izmaiņas 2011.gada pirmajā ceturksnī salīdzinot ar iepriekšējā gada atbilstošo periodu pamatā noteica valsts pamatbudžeta nodokļu ieņēmumu palielinājums par 9,6 milj. latu, valsts pamatbudžeta nenodokļu ieņēmumu samazinājums par 40,1 milj. latu kā arī ārvalstu finansiālās palīdzības samazinājums par 87,4 milj.latu. Konsolidētā kopbudžeta izdevumi (ieskaitot ziedojumus, dāvinājumus un atvasinātās publiskās personas) 2011. gada pirmajā ceturksnī bija 1249,1 milj. latu, kas ir par 23,7 milj. latu jeb 1,9% mazāk nekā 2010. gada pirmajā ceturksnī.

2011. gada pirmajā ceturksnī konsolidētajā kopbudžetā finansiālais deficīts bija 181,8 milj. latu apmērā, kas ir par 49,1 milj. latu vairāk nekā 2010. gadā pirmajā ceturksnī, kad konsolidētā kopbudžeta deficīts bija 132,7 milj. latu.

3. tabula. Konsolidētais kopbudžets (neto) 2011. gadā I ceturksnī, milj. latu

|  |  |  |  |
| --- | --- | --- | --- |
|  | Ieņēmumi | Izdevumi | Finansiālā bilance |
| **Konsolidētais kopbudžets (1.+2.)** | **1067,3** | **1249,1** | **-181,8** |
| 1.Valsts budžets (1.1.+1.2.+1.3.) | 853,8 | 1084 | -230,2 |
| 1.1. Valsts pamatbudžets | 555,8 | 730,7 | -174,9 |
|  mīnus transferts | 0 | 3,7 |  |
| 1.2. Sociālās apdrošināšanas budžets | 281,7 | 346,5 | -64,8 |
|  mīnus transferts | 3,7 | 0 |   |
| 1.3. Atvasinātās publiskās personas | 52,2 | 43,9 |   |
| 1.4. Ziedojumi un dāvinājumi | 0,7 | 0,5 | 0,2 |
| 2. Pašvaldību budžets \* | 319,3 | 274,2 | 45,1 |

\* konsolidācijas pozīcija: pašvaldību savstarpējie norēķini 1,7 milj. latu; saņemtie maksājumi no pašval­dību finanšu izlīdzināšanas fonda, ko iemaksā citas pašvaldības 15,1 milj. latu un transfertu pārskaitījumi no citām pašvaldībām 0.1 milj. latu

\* Ieskaitot atvasinātās personas un budžeta nefinansētās iestādes

19. att. Konsolidētā kopbudžeta finansiālā bilance, milj. latu. (akumulēti)

2011. gada pirmajā ceturksnī valsts konsolidētā budžeta finansiā­lais deficīts bija 230,2 milj. latu, bet pašvaldību konsolidētajā budžetā izveidojās finan­siālais pārpalikums 45,1 milj. latu. Savukārt 2010. gada pirmajā ceturksnī valsts konsolidētajā budžetā bija finansiālais deficīts 174,7 milj. latu, bet pašval­dību konsolidētajā budžetā bija finansiālais pārpalikums 36,4 milj. latu.

## Nodokļu ieņēmumi

Kopējie nodokļu[[4]](#footnote-4) ieņēmumi (ieskaitot valsts fondēto pensiju shēmas līdzekļus) 2011. gada pirmajā ceturksnī bija 877,3 milj. latu, kas salīdzinājumā ar 2010. gada pirmo ceturksni ir par 48,3 milj. latu jeb 5,8% vairāk. Lielākais īpatsvars 2011. gada pirmajā ceturksnī kopējos nodokļu ieņēmumos bija sociālās apdrošināšanas iemaksu ieņēmumiem – 33,4%, pievienotās vērtības nodokļa ieņēmumiem – 22,7% un iedzīvotāju ienākuma nodokļa ieņēmumiem –20,9 procenti.

Kopumā š.g. pirmajā ceturksnī faktiski iekasētie nodokļu ieņēmumi pārsniedz plānotos ieņēmumus par 86,5 milj. latu, nodrošinot plāna izpildi par 110,9 procentiem.

***4. tabula. Nodokļu ieņēmumi, milj. latu***

|  |  |  |  |  |
| --- | --- | --- | --- | --- |
|  | 2010. gada I ceturksnis | 2011. gadaI ceturksnis | Izmaiņas2011.g I cet./ 2010.g I cet.,milj. latu | Izmaiņas2011.g I cet./ 2010.g I cet.,% |
|  Uzņēmumu ienākuma nodoklis | 38,5 | 34,3 | -4,2 | -10,8 |
|  Pievienotās vērtības nodoklis | 196,1 | 199,4 | 3,3 | 1,7 |
|  Akcīzes nodoklis | 106,7 | 105,8 | -0,9 | -0,8 |
|  Vieglo automobiļu un motociklu nodoklis | 0,5 | 1,0 | 0,5 | 103,8 |
|  Sociālās apdrošināšanas iemaksas\* | 271,0 | 292,8 | 21,8 | 8,1 |
|  Muitas nodoklis | 3,5 | 5,0 | 1,5 | 43,2 |
|  Iedzīvotāju ienākuma nodoklis | 177,5 | 183,0 | 5,5 | 3,1 |
|  Nekustamā īpašuma nodoklis\*\* | 20,4 | 37,3 | 16,9 | 82,6 |
|  Dabas resursu nodoklis | 1,9 | 2,5 | 0,6 | 32,0 |
|  Azartspēļu un izložu nodoklis | 4,0 | 3,8 | -0,2 | -4,5 |
|  Elektroenerģijas nodoklis | 0,0 | 0,1 | 0,0 | 52,1 |
|  Transportlīdzekļu ekspluatācijas nodoklis\*\*\* | 9,0 | 11,3 | 2,3 | 25,2 |
| Uzņēmumu vieglo transportlīdzekļu nodoklis | - | 1,0 | - | - |
| **Nodokļi kopā** | **829,1** | **877,3** | **48,3** | **5,8** |

\* ieskaitot valsts fondēto pensiju shēmas līdzekļus 2011. gada I ceturksnī 16,6 milj. latu, 2010. gada I ceturksnī 16,5 milj. latu,

\*\* ieskaitot parādu maksājumus.

\*\*\*transportlīdzekļu nodoklis - ieskaitot transportlīdzekļu nodevu, kas tiek maksāta par iepriekšējiem periodiem.

**Uzņēmumu ienākuma nodokļa ieņēmumi** (turpmāk tekstā UIN)2011. gada pirmajā ceturksnī bija 34,3 milj. latu, kas salīdzinājumā ar 2010. gada pirmo ceturksni ir par 4,2 milj. latu jeb 10,8% mazāk, ko galvenokārt ietekmējusi finanšu pakalpojumu nozare, kuras iemaksu samazinājums veido 57,3% no kopējā UIN ieņēmumu samazinājuma.

2011. gada pirmajā ceturksnī lielo nodokļu maksātāju veiktie UIN maksājumi saglabājās iepriekšējā gada attiecīgā perioda līmenī un bija 20,7 milj. latu, kas ir 60,3% no kopējiem UIN ieņēmumiem, bet pārējo nodokļu maksātāju veiktās UIN iemaksas bija 13,6 milj. latu.



20. att. Uzņēmumu ienākuma nodokļa ieņēmumi pa ceturkšņiem, milj. latu

Saskaņā ar Valsts ieņēmumu dienesta informāciju lielākos UIN maksājumus 2011. gada pirmajā ceturksnī veica uzņēmumi, kas darbojās šādās ekonomikas nozarēs (pēc NACE klasifikācijas) - elektroenerģija, gāzes apgāde un gaisa kondicionēšana - 3,8 milj. latu, pasts un telekomunikācijas – 3,8 milj. latu, būvniecība – 3,5 milj. latu.

UIN 2011. gada pirmajā ceturksnī ietekmējusi iemaksu un avansa maksājumu samazināšanās. 2011. gada pirmajā ceturksnī avansa maksājumi tika aprēķināti pēc 2009. gada UIN deklarācijām, kad vēl bija vērojama ekonomikas lejupslīde, līdz ar to 2011. gada pirmajā ceturksnī avansa maksājumi salīdzinot ar 2010. gada atbilstošo periodu ir samazinājušies par 26,0%. Savukārt UIN iemaksas šajā periodā samazinājušās par 25,9 procentiem. Lielākās UIN iemaksas 4,4 milj. latu apmērā veikusi vairumtirdzniecības nozare (izņemot automobiļus un motociklus), tomēr, salīdzinot ar 2010. gada pirmo ceturksni, arī šīs nozares iemaksas ir samazinājušās par 2,7 milj. latu jeb 38,0 procentiem.

2011. gada pirmajā ceturksnī būtiski ir samazinājušās UIN atmaksas. Salīdzinot ar 2010. gada atbilstošo periodu tās ir samazinājušās par 10,2 milj. latu jeb 59,6% un sasniedza 6,9 milj. latu.

2011. gada pirmajā ceturksnī UIN faktiski iekasētie ieņēmumi pārsniedza plānotos par 5,5 milj. latu un ieņēmumu plāns tika izpildīts par 119,1 procentiem.

Kopējie **iedzīvotāju ienākuma nodokļa** (turpmāk tekstā IIN)ieņēmumi 2011. gada pirmajā ceturksnī bija 183,0 milj. latu, kas salīdzinājumā ar 2010. gada pirmo ceturksni bija par 5,5 milj. latu jeb 3,1% vairāk. Savukārt kopējo IIN pirmā ceturkšņa plāna izpilde bija 112,8 procenti.



21. att. Iedzīvotāju ienākuma nodokļa ieņēmumi pa ceturkšņiem, milj. latu

IIN ieņēmumu pieaugumu 2011. gada pirmajā ceturksnī galvenokārt ietekmēja tautsaimniecībā nodarbināto darba samaksas palielināšanās (saskaņā ar Valsts ieņēmumu dienesta informāciju 2011. gada divos mēnešos pieaugums par 4,5% pret iepriekšējā gada atbilstošo periodu), darba ņēmēju pieaugums (saskaņā ar Valsts ieņēmumu dienesta informāciju darba ņēmēju skaits 2011. gada februārī, salīdzinot ar 2010. gada atbilstošo periodu, ir palielinājies par 0,6%), kā arī no 2010. gada 1. janvāra jaunieviestās likumdošanas normas (IIN ieņēmumi no kapitāla pieauguma un ienākuma, kas nav kapitāla pieaugums).

Vienlaicīgi arvien vairāk IIN maksātāju izmanto likumdošanā paredzētās iespējas saņemt atpakaļ nomaksāto IIN par attaisnotajiem izdevumiem izglītībai un ārstnieciskajiem pakalpojumiem. Saskaņā ar Valsts ieņēmumu dienesta informāciju 2011. gada pirmajā ceturksnī tika atmaksāts 6,3 milj. latu, kas salīdzinājumā ar 2010. gada atbilstošo periodu ir par 5,8% vairāk.

Tāpat IIN ieņēmumus ietekmē no 2011. gada 1. janvāra spēkā esošās jaunās politikas iniciatīvas:

* IIN likmes samazināšana no 26% līdz 25 procentiem;
* minimālās mēneša darba algas palielināšana no Ls 180 uz Ls 200 mēnesī;
* ar IIN neapliekamā minimuma apmēra palielināšana no Ls 35 uz Ls 45 mēnesī;
* atvieglojuma apmēra palielināšana par apgādībā esošām personām no Ls 63 uz Ls 70;
* darba ņēmēja sociālās apdrošināšanas iemaksu likmes palielināšana no 9% uz 11%, ja darba ņēmējs tiek apdrošināts visiem sociālās apdrošināšanas veidiem;
* atsevišķa nodokļa ieviešana par dienesta auto izmantošanu personīgajām vajadzībām.

Minēto nodokļu politikas pasākumu kopējā ietekme uz IIN ieņēmumiem ir negatīva, tomēr to kompensē darba ņēmēju skaita pieaugums un darba samaksas palielināšanās.

IIN ieņēmumi, kas tiek ieskaitīti valsts pamatbudžetā 2011. gada pirmajā ceturksnī bija 33,0 milj. latu, kas ir par 2,0 milj. latu jeb 5,6% mazāk nekā 2010. gada atbilstošajā periodā. Minēto samazinājumu ietekmēja no 2011. gada 1. janvāra mainītais IIN ieņēmumu sadalījums starp valsts un pašvaldību budžetiem. Valsts budžetā tiek ieskaitīti 18% (iepriekšējo 20% vietā), bet pašvaldību budžetā 82% (iepriekšējo 80% vietā) no kopējiem IIN ieņēmumiem.

Savukārt IIN ieņēmumi pašvaldību pamatbudžetā 2011. gada pirmajā ceturksnī bija 150,0 milj. latu, kas ir par 7,5 milj. latu jeb 5,3% vairāk salīdzinājumā ar 2010. gada atbilstošo periodu.

Kopējo IIN ieņēmumu pirmā ceturkšņa plāns tika izpildīts par 112,8%, kā rezultātā valstij pašvaldībām pirmajā ceturksnī nebija jākompensē iedzīvotāju ienākuma nodokļa plāna neizpilde.

**Sociālās apdrošināšanas iemaksas[[5]](#footnote-5)** (turpmāk tekstā SOC) 2011. gada pirmajā ceturksnī bija 292,8 milj. latu, kas salīdzinājumā ar 2010. gada pirmo ceturksni bija par 21,8 milj. latu jeb 8,1% vairāk. Tai skaitā SOC valsts speciālajā budžetā bija 276,9 milj. latu un iemaksas fondēto pensiju shēmā 16,6 milj. latu. SOC 2011. gada pirmā ceturkšņa plāna izpilde bija 104,6%, tajā skaitā iemaksu sociālās apdrošināšanas budžetā plāna izpilde sasniedza 104,9 procentus.



22. att. Valsts sociālās apdrošināšanas iemaksas (ieskaitot valsts fondēto pensiju shēmas līdzekļus) pa ceturkšņiem, milj. latu

SOC palielinājumu 2011. gada pirmajā ceturksnī galvenokārt ietekmēja no 2011. gada 1. janvāra spēkā esošās jaunās politikas iniciatīvas:

* darba ņēmēja SOC likmes palielināšana no 9% uz 11%, ja darba ņēmējs tiek apdrošināts visiem sociālās apdrošināšanas veidiem;
* SOC likmes valsts fondēto pensiju shēmā saglabāšana 2% apmērā;
* minimālās darba algas paaugstināšana no Ls 180 uz Ls 200 mēnesī;
* atsevišķa nodokļa ieviešana par dienesta auto izmantošanu personīgajām vajadzībām.

Minēto pasākumu ietekme uz SOC ieņēmumiem ir pozitīva. Tāpat SOC ieņēmumus pozitīvi ietekmēja darba samaksas fonda pieaugums. Saskaņā ar Valsts ieņēmumu dienesta informāciju darba ņēmēju skaits 2011. gada februārī, salīdzinot ar 2010. gada atbilstošo periodu, ir pieaudzis par 0,6%. Pēc Valsts ieņēmumu dienesta informācijas darba samaksa 2011. gada divos mēnešos ir pieaugusi par 4,5% salīdzinājumā ar iepriekšējā gada atbilstošo periodu.

Vienlaicīgi SOC ietekmē iemaksas, kas tiek veiktas saskaņā ar likumdošanā noteiktajiem likmju atvieglojumiem. 2011. gada divos mēnešos SOC, kas tika maksātas par pazeminātām likmēm, bija 10,2 milj. latu, kas ir par 2,5 milj. latu jeb 32,2% vairāk nekā 2010. gada divos mēnešos.

**Nekustamā īpašuma nodokļa** (turpmāk tekstā NĪN) ieņēmumi (ieskaitot parādu maksājumus) 2011. gada pirmajā ceturksnī bija 37,3 milj. latu, kas ir par 16,9 milj. latu jeb 82,6% vairāk nekā 2010. gada pirmajā ceturksnī. NĪN ieņēmumi par zemi 2011. gada pirmajā ceturksnī bija 20,1 milj. latu, savukārt NĪN ieņēmumi par ēkām 2011. gada pirmajā ceturksnī bija 17,1 milj. latu.

NĪN ieņēmumu būtisko pieaugumu ietekmēja izmaiņas likumdošanā, kas stājās spēkā 2011. gada 1. janvārī:

* neapstrādātas lauksaimniecības zemes aplikšana ar paaugstinātu likmi 3% apmērā;
* NĪN likmes paaugstināšana dzīvojamām ēkām ar kadastra vērtību līdz Ls 40 000 no 0,1% uz 0,2%, no Ls 40 000 līdz Ls 75 000 no 0,2% uz 0,4%, virs Ls 75 000 no 0,3% uz 0,6 procentiem.

NĪN pirmā ceturkšņa ieņēmumu plāns ir izpildīts par 149,2 procentiem.

**Pievienotās vērtības nodokļa** (turpmāk tekstā PVN) ieņēmumi ir nozīmīgākais valsts pamatbu­džeta ieņēmumu avots, kas 2011. gada pirmajā ceturksnī veidoja 50,4% no valsts pamatbudžeta nodokļu ieņēmumiem.

PVN ieņēmumi 2011. gada pirmajā ceturksnī bija 199,4 milj. latu, kas, salīdzinot ar 2010. gada pirmo ceturksni, ir par 3,3 milj. latu jeb 1,7% vairāk. Saskaņā ar Valsts ieņēmumu dienesta informāciju lielākos PVN maksājumus 2011. gada pirmajā ceturksnī veica uzņēmumi, kas darbojās šādās ekonomikas nozarēs (pēc NACE klasifikācijas): vairumtirdzniecība, izņemot automobiļus un motociklus – 104,7 milj. latu, mazumtirdzniecība, izņemot automobiļus un motociklus – 52,0 milj. latu, elektroenerģija, gāzes apgāde, siltuma apgāde un gaisa kondicio­nēšana – 39,7 milj. latu.



23. att. Pievienotās vērtības nodokļa ieņēmumi pa ceturkšņiem, milj. latu.

PVN ieņēmumu pieaugumu 2011. gadā būtiski ietekmē likmju izmaiņas, kas stājās spēkā 2011. gada 1. janvārī:

* standartlikmes paaugstināšana no 21% uz 22%,
* samazinātās likmes atcelšana elektroenerģijas piegādēm iedzīvotājiem no 10% uz 22%,
* samazinātās likmes paaugstināšana no 10% uz 12% medikamentiem, medicīnisko ierīču un medicīnas preču piegādēm, siltumenerģijas un dabasgāzes piegādēm iedzīvotājiem, malkas un koksnes kurināmā piegādēm iedzīvotājiem, mācību literatūras, kā arī oriģinālliteratūras izdevumu piegādēm, masu informācijas līdzekļiem, sabiedriskā transporta pakalpojumiem iekšzemē, izmitināšanas pakalpojumiem tūristu mītnēs.

PVN ieņēmumus ietekmē arī mazumtirdzniecības apgrozījuma apjoma izmaiņas. Saskaņā ar Centrālās statistikas pārvaldes informāciju 2011. gada pirmajā ceturksnī, salīdzinot ar 2010. gada atbilstošo periodu, mazumtirdzniecības apgrozījuma apjoms palielinājies par 6,0% (faktiskajās cenās).

Savukārt saskaņā ar Valsts ieņēmumu dienesta informāciju pēc PVN deklarāciju datiem kopējā darījuma vērtība 2011. gada pirmajā ceturksnī, salīdzinot ar 2010. gada attiecīgo periodu, palielinājusies par 28,5 procentiem.

2011. gada pirmajā ceturksnī PVN ieņēmumus būtiski ietekmēja arī atmaksas, kas salīdzinot ar 2010. gada atbilstošo periodu ir palielinājušās par 55,5 procentiem. Atmaksu palielinājums š.g. pirmajā ceturksnī galvenokārt skaidrojams ar jauno pārmaksātā PVN atmaksu sistēmu, kas stājās spēkā 2010. gadā un tieši ietekmē PVN atmaksas 2011. gada pirmajā ceturksnī, kā arī ar deklarētās pārmaksu summas palielināšanos.

Kopumā PVN ieņēmumu 2011. gada pirmā ceturkšņa plāna izpilde bija 124,3%, ko galvenokārt ietekmēja janvāra plāna pārpilde par 23,9 milj. latu jeb 31,4 procentiem.

**Kopējie akcīzes nodokļa** ieņēmumi 2011. gada pirmajā ceturksnī bija 105,8 milj. latu, kas salīdzinājumā ar 2010. gada pirmo ceturksni ir par 0,9 milj. latu jeb par 0,8% mazāk. Vienīgais samazinājums salīdzinot ar 2010. gada pirmo ceturksni vērojams ieņēmumos no naftas produktiem, savukārt vienīgais būtiskais kāpums – no tabakas izstrādājumiem. Akcīzes nodokļa ieņēmumu pirmā ceturkšņa plāna izpilde bija 95,0 procenti.



24. att. Akcīzes nodokļa ieņēmumi pa ceturkšņiem, milj. latu.

Akcīzes nodoklis naftas produktiem

2011. gada pirmajā ceturksnī akcīzes nodokļa ieņēmu­mi no naftas produktiem bija 59,9 milj. latu jeb 56,6% no kopējiem akcīzes nodokļa ieņēmumiem, kas, salīdzinot ar 2010. gada pirmo ceturksni, ir par 5,6 milj. latu jeb 8,5% mazāk. Saskaņā ar Valsts ieņēmuma dienesta informāciju turpina samazināties naftas produktu kopējais patēriņš. Kā viens no nozīmīgākajiem patēriņa samazinājuma iemesliem ir minams naftas produktu cenu kāpums. 2011. gada pirmajā ceturksnī patēriņam nodoto naftas produktu apjoms bija par 7% zemāks kā pērn, benzīna patēriņš samazinājies pat par 10%. Jāatzīmē arī, ka Valsts ieņēmumu dienests regulāri piešķir nodokļu maksātājiem nodokļu samaksas termiņu pagarinājumus.

Lielākais ieņēmumu īpatsvars akcīzes nodokļa ieņēmu­mos no naftas produktiem 2011. gada pirmajā ceturksnī bija dīzeļdegvielai – 63,8%, kā arī ben­zīnam – 35,0 procenti. Saskaņā ar Ceļu satiksmes drošības direkcijas informāciju uz 2011. gada 1. aprīli reģistrēto transportlīdzekļu, kas patērē dīzeļdegvielu, īpatsvars kopējā transportlīdzekļu skaitā bija 39,8%, savukārt benzīnu patērējošo transportlīdzekļu īpatsvars bija 56,5 procenti.

2011. gada pirmajā ceturksnī salīdzinājumā ar 2010. gada pirmo ceturksni akcīzes nodokļa ieņēmumi no dīzeļdegvielas samazinājās par 2,9 milj. latu jeb 7,1%, bet akcīzes nodokļa ieņēmumi no benzīna samazinājās par 2,8 milj. latu jeb 11,6 procentiem.

Savukārt akcīzes nodokļa ieņēmumi naftas gāzēm 2011. gada pirmajā ceturksnī salīdzinā­jumā ar 2010. gada pirmo ceturksni pieauguši par 4,0 procentiem.

Akcīzes nodoklis alkoholiskajiem dzērieniem un alum

2011. gada pirmajā ceturksnī akcīzes nodokļa ieņēmumi no alkoholiskajiem dzērieniem (izņemot alu) bija 18,2 milj. latu, kas, salīdzinot ar 2010. gada pirmo ceturksni, ir par 0,1 milj. latu jeb 0,5% vairāk. Akcīzes nodokļa ieņēmumu no alkoholiskajiem dzērieniem pirmā ceturkšņa plāna izpilde bija 97,5 procenti.

Lielāko īpatsvaru (73%) akcīzes nodokļa ienākumos no alkoholiskajiem dzērieniem (ieskaitot alu) veido akcīzes nodokļa ieņēmumi no pārējiem alkoholiskajiem dzērieniem, kas 2011. gada pirmajā ceturksnī tika iekasēts 15,6 milj. latu apmērā un ir par 0,3 milj. latu jeb 1,6% mazāk, salīdzinot ar 2010. gada attiecīgo periodu.

2011. gada pirmajā ceturksnī akcīzes nodokļa ieņēmumi no alus salīdzinā­jumā ar 2010. gada pirmo ceturksni palielinājās par 0,2 milj. latu jeb 5,7% un bija 3,2 milj. la­tu. Saskaņā ar Valsts ieņēmumu dienesta sniegto informāciju, akcīzes nodokļa ieņēmumu no alus kāpums ir skaidrojams ar stabilo alus patēriņu, kā arī ar faktu, ka virknei alkoholisko kokteiļu tika nomainīta receptūra, ražojot tos uz alus bāzes, kam ir četras reizes zemāka nodokļa likme kā tāda paša stipruma kokteilim. Akcīzes nodokļa ceturkšņa ieņēmumu plāns alum tika izpildīts par 91,5% jeb iekasēts par 0,3 milj. latu mazāk nekā plānots.

Saskaņā ar Valsts ieņēmumu dienesta sniegto informāciju, šobrīd ir vērojama tendence, ka tirgū parādās raudzētie dzērieni (sidri), kuros alkohola saturs ir līdz 1,2 tilpumprocentiem, kas atbilstoši likumam „Par akcīzes nodokli” atbilst bezalkoholisko dzērienu kategorijai.

Akcīzes nodoklis tabakas izstrādājumiem

2011. gada pirmajā ceturksnī akcīzes nodokļa ieņēmumi no tabakas izstrādājumiem bija 22,6 milj. latu, kas salīdzinot ar 2010. gada pirmo ceturksni, ir par 4,4 milj. latu jeb 24,1% vairāk. Akcīzes nodokļa ieņēmumu no tabakas pirmā ceturkšņa plāna izpilde bija 102,4 procenti.

Akcīzes nodokļa ieņēmumi no cigaretēm, kas 2011. gada pirmajā ceturksnī bija 96,7% no ko­pējiem akcīzes nodokļa ieņēmumiem no tabakas izstrā­dājumiem, salīdzinā­jumā ar 2010. gada pirmo ceturksni palielinājās par 4,0 milj. latu jeb 22,2 procentiem.

Saskaņā ar Valsts ieņēmumu dienesta informāciju akcīzes nodokļa ieņēmumus no tabakas izstrādājumiem 2011. gada pirmajā ceturksnī ietekmēja likumā „Par pievienotās vērtības nodokli” noteiktais pārejas periods, kas deva iespēju tirgotājiem pirmos mēnešus realizēt cigaretes ar veco (21%) PVN likmi. Rezultātā janvārī patēriņam nodotais cigarešu apjoms par 84% pārsniedza pērnā gada janvāra rādītāju.

Akcīzes nodokļa ieņēmumi no cigāriem un cigarellām, kas 2011. gada pirmajā ceturksnī bija 2,2% no ko­pējiem akcīzes nodokļa ieņēmumiem no tabakas izstrā­dājumiem, salīdzinā­jumā ar 2010. gada pirmo ceturksni palielinājās par 0,4 milj. latu jeb 263,4 procentiem. Straujais akcīzes nodokļa ieņēmumu pieaugums skaidrojams ar aizvien pieaugošo pieprasījumu pēc cigāriem un cigarellām, ņemot vērā uz pusi zemāko kā cigaretēm nodokļa likmi, kā arī ar likmes dubultošanu no šī gada 1.janvāra no 11 latiem par 1000 gabaliem uz 24 latiem.

Akcīzes nodoklis pārējām akcīzes precēm

2011. gada pirmajā ceturksnī akcīzes nodokļa ieņēmumi no pārējām akcīzes precēm bija 2,0 milj. latu, kas salīdzinājumā ar 2010. gada pirmo ceturksni ir par 2,2 procentiem vairāk, savukārt pirmā ceturkšņa plāna izpilde bija 86,4 procenti.

Akcīzes nodokļa ieņēmumi no kafijas 2011. gada pirmajā ceturksnī bija 1,1 milj. latu, kas ir par 0,2 milj. latu jeb 12,2% mazāk salīdzinājumā ar 2010. gada pirmo ceturksni.

Akcīzes no­dokļa ieņēmumi no bezalkoholiskajiem dzērieniem salīdzi­nājumā ar 2010. gada pirmo ceturksni palielinājās par 0,2 milj. latu jeb 28,8% un bija 0,9 milj. latu. Akcīzes nodokļa ieņēmumu no bezalkoholiskajiem dzērieniem pieaugums skaidrojams ar nodokļa likmes palielināšanu no 2011. gada 1. janvāra par 30%, no 4,0 latiem par 100 litriem uz 5,2 latiem.

**Vieglo automobiļu un motociklu nodokļa ieņēmumi** 2011. gada pirmajā ceturksnī bija 1,0 milj. latu, kas salīdzinājumā ar 2010. gada pirmo ceturksni ir par 0,5 milj. latu jeb 103,8% vairāk. Vieglo automobiļu un motociklunodokļa ieņēmumu pirmā ceturkšņa plāna izpilde bija 128,5 procenti.

Nodokļa ieņēmumu palielināšanās pamatā galvenokārt bija pirmoreiz reģistrēto vieglo automobiļu skaita palielināšanās. Saskaņā ar Ceļu satiksmes drošības direkcijas informāciju 2011. gada pirmajā ceturksnī salīdzinājumā ar 2010. gada pirmo ceturksni pirmoreiz reģistrēto vieglo automobiļu skaits palielinājies par 4029 mašīnām jeb 118,3 procentiem.



25. att. Vieglo automobiļu un motociklu nodokļu ieņēmumi pa ceturkšņiem, milj. latu.

2011. gada pirmajā ceturksnī **muitas nodokļa** ieņēmumi bija 5,0 milj. latu un salīdzinā­jumā ar 2010. gada pirmo ceturksni tie ir palielinājušies par 1,5 milj. latu jeb 43,2 procentiem. Muitas nodokļa ieņēmumu pirmā ceturkšņa plāna izpilde bija 114,5 procenti.

Pieaugums skaidrojams galvenokārt ar ieņēmumu palielinājumu no ievedmuitas nodokļa par 1,4 milj. latu jeb 45,2 procentiem. Saskaņā ar Centrālās statistikas pārvaldes datiem 2011. gada divos mēnešos salīdzinājumā ar 2010. gada attiecīgo periodu imports no valstīm, kas nav Eiropas Savienības dalībvalstis, palielinājies par 26,9 procentiem.



26. att. Muitas nodokļa ieņēmumi pa ceturkšņiem, milj. latu.

**Elektroenerģijas nodokļa** ieņēmumi valsts budžetā 2011. gada pirmajā ceturksnī bija 62,5 tūkst. latu, kas salīdzinājuma ar 2010. gada pirmo ceturksni ir par 21,4 tūkst. latu jeb 52,1% vairāk. Nodokļa likme elektroenerģijai 2011. gadā saglabājās nemainīga un ir 0,71 lats par megavatstundu.

**Transportlīdzekļu ekspluatācijas nodoklis** stājās spēkā 2011. gada 1. janvārī un aizstāj transportlīdzekļa ikgadējo nodevu. Salīdzinot ar transportlīdzekļa ikgadējo nodevu, mainījusies nodokļa aprēķināšanas kārtība un likmes, bet ar nodokli apliekamie objekti palikuši nemainīgi.

2011.gada pirmajā ceturksnī nodokļa ieņēmumi ir 11,3 milj. latu un ieņēmumu plāns pārskata periodam izpildīts par 103,7 procentiem.

Salīdzinoši ieņēmumi no transportlīdzekļa ikgadējā nodevas 2010.gada pirmajā ceturksnī bija 9,0 milj. latu.

**Uzņēmumu vieglo transportlīdzekļu nodoklis** stājās spēkā sākot ar 2011. gada 1. janvāri, aizstājot nodokļa nomaksu par gūto labumu no darba devējam piederošas automašīnas izmantošanas privātām vajadzībām.

Uzņēmumu vieglo transportlīdzekļu nodokļa ieņēmumi 2011. gada pirmajā ceturksnī bija 1,0 milj. latu, kas saskaņā ar Valsts ieņēmumu dienesta informāciju samaksāti par 12 962 transportlīdzekļiem. Nodokļa ieņēmumu plāns pirmajā ceturksnī izpildīts par 142,5 procentiem.

Kopējie **dabas resursu nodokļa** ieņēmumi valsts pamatbudžetā un paš­valdību speciālajā budžetā 2011. gada pirmajā ceturksnī bija 2,5 milj. latu, kas ir par 0,6 milj. latu jeb 32,0% vairāk kā 2010. gada pirmajā ceturksnī. Dabas resursu nodokļa ieņēmumu pieaugumu ietekmē atsevišķu dabas resursu nodokļa likmju paaugstināšanu ar 2011. gada 1. janvāri. Dabas resursu nodokļa ieņēmumu pirmā ceturkšņa plāna izpilde bija 105,0 procenti.

Kopējie **izložu un azartspēļu nodokļu** ieņēmumi valsts pamatbudžetā un pašvaldību pamatbudžetā 2011. gada pirmajā ceturksnī bija 3,8 milj. latu, kas salīdzinājumā ar 2010. gada pirmo ceturksni ir par 0,2 milj. latu jeb 4,5% mazāk.

Saskaņā ar Izložu un azartspēļu uzraudzības inspekcijas informāciju azartspēļu automātu skaits uz 2011. gada 1. aprīli bija 7 953 vienības, kas salīdzinājumā ar 2010. gada attiecīgo periodu ir par 103 azartspēļu automātiem mazāk. Savukārt spēļu galdu skaits uz 2010. gada 1. aprīli bija 87 vienības, kas salīdzinājumā ar 2010. gada attiecīgo periodu ir par 3 galdiem vairāk. Taču neskatoties uz kopējo azartspēļu iekārtu skaita samazinājumu, pirmā ceturkšņa plāna izpilde bija 101,1 procents.

### **Nodokļu ieņēmumi atbilstoši ekonomikas funkciju sadalījumam[[6]](#footnote-6)**

Nodokļu ieņēmumu sadalījums atbilstoši ekonomikas funkcijām atspo­guļo noteiktās nodokļu grupas īpatsvaru kopējos nodokļu ieņēmumos, ko samaksā iegādājoties preces un pakalpojumus (patēriņa nodokļi), ko samaksā nodarbinātais no darba samaksas (darba nodokļi) un ko samaksā no iegūtās peļņas (kapitāla nodokļi).



***27. att. Nodokļu ieņēmumu struktūra atbilstoši ekonomikas funkciju sadalījumam, %***[[7]](#footnote-7)

Latvijā lielākais īpatsvars kopējos nodokļos ir darba nodokļiem, kas 2011. gada pirmajā ceturksnī bija 53,4% no kopējiem nodokļiem, kas liecina par to, ka lielākais nodokļu slogs ir nodarbināto darba samaksai. 2011. gada pirmajā ceturksnī darba nodokļu īpatsvars kopējos nodokļos salīdzinājumā ar 2010. gada pirmo ceturksni pieaudzis par 0,2 procentu punktiem, taču salīdzinājumā ar 2009. gada pirmo ceturksni tas nav mainījies.

Patēriņa nodokļu īpatsvars kopējos nodokļu ieņēmumos ir nedaudz ma­zāks nekā darba nodokļu īpatsvars. 2011. gada pirmajā ceturksnī patēriņa nodok­ļi sastādīja 37,2% no kopējiem nodokļu ieņēmumiem, kas norāda uz to, ka salīdzinoši lielu daļu no kopējiem nodokļu ieņēmumiem samaksā gan patērētāji, gan uzņēmumi, iegādājoties preces un pakalpojumus. 2011. gada pirmajā ceturksnī patēriņa nodokļu īpatsvars kopējos nodokļu ieņēmumos salīdzinājumā ar 2010. gada pirmo ceturksni ir samazinājies par 1,2 procentu punktiem, savukārt salīdzinājumā ar 2009. gada pirmo ceturksni pieaudzis par 2,1 procentu punktiem.

2011. gada pirmajā ceturksnī vismazākais īpatsvars kopējos nodokļu ieņēmumos bija kapitāla nodokļiem, kas liecina par to, ka Latvijā iegūtajai peļņai ir salīdzinoši neliels nodokļu slogs. 2011. gada pirmajā ceturksnī kapitāla nodokļi veidoja 9,4% no kopējiem nodokļu ieņēmumiem un salīdzinājumā ar 2010. gada pirmo ceturksni tie ir pieauguši par 1,0 procentu punktu.

### **Kopbudžeta nodokļu maksājumu parādi**

2011. gada 1. aprīlī kopējā nodokļu maksājumu parāda summa kop­budžetam bija 803,5 milj. latu, t. sk. valsts pamatbudžetam – 483,3 milj. latu jeb 60,2% no kopējā parāda, pašvaldību budže­tam – 195,6 milj. latu jeb 24,3% no kopējā parāda, sociālās apdrošināšanas budžetam – 124,6 milj. latu jeb 15,5% no kopējā parāda. Kopējā nodokļu maksājumu parādu summa salīdzinājumā ar 2010. gada 1. aprīli ir palielinājusies par 156,6 milj. latu jeb 24,2 procentiem.

No kopējās parādu summas 2011. gada 1. aprīlī pamatparāds veidoja 641,5 milj. latu jeb 79,8% un nokavējuma nauda 162,0 milj. latu jeb 20,2 procentu.

***5. tabula. Kopbudžeta nodokļu parādi, milj. latu***

|  |  |  |  |
| --- | --- | --- | --- |
|  | 2010. gada1. aprīlis | 2011. gada1. aprīlis | Izmaiņas(2011.g. 1. aprīlis/2010.g. 1. aprīlis) |
| milj. latu | % |
| Valsts pamatbudžetam | 372,1 | 483,3 | 111,3 | 29,9 |
| *t. sk. aktuālais parāds* | *185,6* | *255,4* | *69,8* | *37,6* |
| Pievienotās vērtības nodoklis | 295,0 | 410,6 | 115,6 | 39,2 |
| Akcīzes nodoklis | 9,3 | 11,8 | 2,6 | 27,6 |
| Uzņēmumu ienākuma nodoklis | 62,7 | 55,5 | -7,2 | -11,4 |
| Pārējie nodokļi | 3,6 | 3,8 | 0,3 | 7,0 |
| Sociālās apdrošināšanas budžetam | 116,3 | 124,6 | 8,3 | 7,1 |
| *t. sk. aktuālais parāds* | *67,5* | *67,9* | *0,3* | *0,5* |
| Pašvaldību budžetam | 158,6 | 195,6 | 37,0 | 23,3 |
| *t. sk. aktuālais parāds* | *127,7* | *153,0* | *25,3* | *19,8* |
| **Kopā kopbudžetam** | **646,9** | **803,5** | **156,6** | **24,2** |
| ***t. sk. aktuālais parāds*** | ***380,9*** | ***476,3*** | ***95,4*** | ***25,1*** |

2011. gada 1. aprīlī **kopējais nodokļu parāds valsts pamatbudžetam** bija 483,3 milj. latu, t. sk. pievienotās vērtības, uzņēmumu ienākuma un akcīzes nodokļa parādi attiecīgi 410,6 milj. latu, 55,5 milj. latu un 11,8 milj. latu. Salī­dzinot ar da­tiem uz 2010. gada 1. aprīli, kopējā parādu summa ir palielinājusies par 111,3 milj. latu jeb par 29,9 procentiem. Kopējie pievienotās vērtības nodokļa parādi, salīdzinot ar 2010. gada 1. aprīli, ir palielinā­jušies par 115,6 milj. latu jeb 39,2 procentiem. Valsts ieņēmumu dienests piedziņas darba rezultātā 2011. gada pirmajā ceturksnī pievienotās vērtības nodoklī kopā iekasēja 19,9 milj. latu. Uzņēmumu ienākuma nodokļa parādi salīdzinā­jumā ar 2010. gada 1. aprīli ir samazinājušies par 7,2 milj. latu jeb 11,4 procentiem. Valsts ieņēmumu dienests piedziņas darbību rezultātā 2011. gada pirmajā ceturksnī uzņēmumu ienākuma nodoklī iekasēja 2,5 milj. latu. Akcīzes nodokļa pa­rādi salīdzinājumā ar 2010. gada 1. aprīli ir palielinājušies par 2,6 milj. latu jeb 27,6 procentiem.

2011. gada 1. aprīlī reāli piedzenamo parādu apjoms veidoja 134,8 milj. latu jeb 27,9% no kopējā parāda valsts pamatbudžetam un salīdzinājumā ar 2010. gada 1. aprīli palielinājās par 20,7 milj. latu.

**Parādu summa sociālās apdrošināšanas budžetam** 2011. gada 1. aprīlī bija 124,6 milj. latu, t. sk. sociālā nodokļa parādi 5,2 milj. latu un sociālās apdrošināšanas iemaksu parādi 119,4 milj. latu. Salīdzinājumā ar 2010. gada 1. aprīli parādu summa sociālās apdrošināšanas budže­tam ir palielinājusies par 8,3 milj. latu jeb 7,1%, tajā skaitā aktuālo parādu summa ir palielinājusies par 0,3 milj. latu jeb 0,5 procentiem. Valsts sociālās apdro­šināšanas obligāto ie­maksu parāds salīdzinājumā ar 2010. gada 1. aprīli ir palielinājies par 10,8 milj. latu jeb 10,0 procentiem.

**Kopējais nodokļu parāds pašvaldību budžetam** 2011. gada 1. aprīlī bija 195,6 milj. latu. Šo parādu veidoja īpašuma nodokļa parāds un iedzīvotāju ienā­kuma nodokļa parāds attiecīgi 1,2 milj. latu un 194,4 milj. latu apmērā. Salīdzinot ar 2010. gada 1. aprīli, parādu summa pašvaldību budžetam ir palielinājusies par 37,0 milj. latu jeb 23,3%**,** tajā skaitā aktuālo parādu summa ir palielinājusies par 25,3 milj. latu jeb 19,8 procentiem.

### **Valsts pamatbudžeta izpilde**

**Nenodokļu ieņēmumi[[8]](#footnote-8)** 2011. gada pirmajā ceturksnī bija 38,3 milj. latu, kas ir par 32,4 milj. latu mazāk nekā 2010. gada pirmajā ceturksnī, ko galvenokārt noteica ieņēmumi no valstij piederošo siltumnīcefekta gāzu emisijas vienību tirdzniecības. Š. g. pirmajā ceturksnī netika saņemti ieņēmumi no valstij piederošo siltumnīcefekta gāzu emisijas vienību tirdzniecības, kuri saskaņā ar Vides aizsardzības un reģionālās attīstības ministrijas informāciju tiks saņemti turpmākajos mēnešos. Nenodokļu ieņēmumu pirmā ceturkšņa plāna izpilde bija 73,9 procenti.

2011. gada pirmajā ceturksnī lielākais īpatsvars valsts pamatbudžeta nenodokļu ieņēmumos bija:

* ieņēmumi no valsts nodevām par valsts sniegto nodrošinājumu un juridiskajiem un citiem pakalpojumiem sasniedza 11,0 milj. latu, t.i., par 2,1 milj. latu vairāk nekā 2010. gada pirmajā ceturksnī, kur lielākos ieņēmumus veidoja ieņēmumi no nodevas par īpašuma tiesību un ķīlas tiesību nostiprināšanu zemesgrāmatā 5,1 milj. latu, nodevas par juridiskiem pakalpojumiem tiesu iestādēs 2,5 milj. latu un nodeva par konsulāro amatpersonu sniegtajiem pakalpojumiem 0,7 milj. latu. Savukārt ieņēmumu no valsts nodevām par valsts sniegto nodrošinājumu un juridiskajiem un citiem pakalpojumiem pirmā ceturkšņa plāns tika pārsniegts par 0,5 milj. latu;
* procentu ieņēmumi par aizdevumiem nacionālajā un ārvalstu valūta bija 6,6 milj. latu, t.i., par 0,5 milj. latu mazāk nekā 2010. gada pirmajā ceturksnī. Savukārt pirmā ceturkšņa plāns tika pārsniegts par 1,5 milj. latu;
* procentu ieņēmumi no depozītiem un kontu atlikumiem bija 2,5 milj. latu, nesasniedzot pirmā ceturkšņa plānu par 6,7 milj. latu. Neizpildi noteica procentu ieņēmumu kapitalizācija par Parex bankā izvietotajiem depozītiem, t.i. 2011. gada pirmajā ceturksnī uzkrātie procentu maksājumi tika pārcelti uz 2011. gada augustu (nākamo procentu samaksas periodu),
* procentu ieņēmumi no atvasināto finanšu instrumentu rezultāta sasniedza 3,1 milj. latu, pārsniedzot pirmā ceturkšņa plānu par 2,6 milj. latu, ko galvenokārt ietekmēja februārī neplānotie ieņēmumi no atvasināto finanšu instrumentu rezultāta 2,6 milj. latu apmērā, pirmstermiņa pārtraucot atvasināto finanšu darījumu.

Ar 2011. gadu tiek ieviesti jauni nodevu veidi, t.sk.:

* atbilstoši grozījumiem likumā „Enerģētikas likums” (pieņemti 2010. gada 17. jūnijā) tiek ieviesta Valsts nodeva par drošības rezervju uzturēšanu;
* saskaņā ar likumu „Finanšu stabilitātes nodevas likums” tiks maksātā Finanšu stabilitātes nodeva, kuras mērķis ir stiprināt visu finanšu sistēmu, lai, ja rastos nepieciešamība, varētu finansēt pasākumus, kas mazinās finansiālās grūtībās nonākušo kredītiestāžu negatīvo ietekmi uz citiem finanšu tirgus dalībniekiem, kā arī daļēji varētu kompensēt valsts budžeta līdzekļus, kas tika novirzīti situācijas stabilizēšanas pasākumiem finanšu sektorā, no kuriem tiešu vai netiešu labumu guva banku sektors kopumā.

## Valsts budžeta izdevumu izpildes gaita 2011.gada pirmajā ceturksnī

### **Kopsavilkums par valsts budžeta izdevumu izpildes gaitu 2011. gada pirmajā ceturksnī**

Valsts konsolidētajā budžetā pārskata periodā izdevumu neizpilde galvenokārt saistīta ar to, ka atsevišķos gadījumos projektu ietvaros netika savlaicīgi izsludināti iepirkuma konkursi, kā rezultātā novēloti tika noslēgti pakalpojumu līgumi, tika apstrīdēti iepirkumu konkursa rezultāti un iepirkumu konkursi noslēdzās bez rezultātiem, kā arī projektu īstenotāju kļūdaini iesniegto starpposmu pārskatu dēļ tika pagarināti projektu īstenošanas termiņi, kā rezultātā netika veikti maksājumi plānotajā apmērā, kā arī netika pieprasīti un izmaksāti plānotie avansi, atsevišķi pakalpojuma līgumi netika noslēgti vispār, jo ilgstoši notika saskaņošanas sarunas par tehnisko specifikāciju izstrādi. Izdevumu neizpilde atlīdzībai galvenokārt saistīta ar darbinieku mainību - atsevišķi darbinieki atradās ilgstošā prombūtnē un bērnu kopšanas atvaļinājumos, slimoja, vai arī bija izbeigtas darba tiesiskās attiecības, kā arī netika aizpildītas visas plānotās štata vietas un netika piesaistīti ārštata darbinieki plānotajā apmērā. Iestādes, kuras plānotajā apmērā nav saņēmušas ieņēmumus no maksas pakalpojumiem un citus pašu ieņēmumus, attiecīgi arī neveica plānotos izdevumus.

Tomēr nav pamata secināt, ka I ceturksnī neizlietoto finansējumu varētu neapgūt līdz gada beigām. Bez tam, šā gada aprīlī veiktajos grozījumos likumā „Par valsts budžetu 2011.gadam” ministrijām papildu tika samazināti izdevumi, kā arī tām bija iespēja veikt nepieciešamās korekcijas savos budžetos, lai racionālāk izmantotu tām pieejamo finansējumu.

Pārskata periodā salīdzinājumā ar 2010.gada attiecīgo periodu valsts pamatbudžetā izdevumi kopumā ir palielinājušies par 1,4 milj. latu, tajā skaitā par 6,4 milj. latu palielinājušies izdevumi Eiropas Savienības politiku instrumentu un pārējās ārvalstu finanšu palīdzības līdzfinansēto projektu finansēšanai, bet valsts pamatfunkciju īstenošanai samazinājušies par 5 milj. latu. Izdevumi subsīdijām un dotācijām galvenokārt samazinājušies Zemkopības ministrijai sakarā ar to, ka 2010.gada beigās Eiropas Savienības fondu līdzfinansēto projektu un pasāku­mu ietvaros lauksaimniekiem avansā tika izmaksāti vienotais platības maksājums, papildu valsts tiešie maksājumi, īpašais atbalsts par pienu un atbalsts mazāk labvēlīgajiem apvidiem, un līdz ar to 2011.gada sākumā ir ievērojami samazinājusies finanšu plūsma, jo bija jāizmaksā atlikusī maksājumu daļa. Tāpat samazinājušies procentu izdevumi un iemaksas Eiropas Kopienas budžetā. Savukārt pieauguši izdevumi pamatkapitāla veidošanai (galvenokārt Eiropas Savienības politiku instrumentu un pārējās ārvalstu finanšu palīdzības līdzfinansēto projektu finansēšanai Satiksmes ministrijai  - 11,7 milj. latu pieaugums Kohēzijas fonda līdzfinansētajiem projektiem, 13,7 milj. latu Eiropas Reģionālās attīstības fonda līdzfinansētajiem projektiem. Valsts pamatfunkcijām lielākais pieaugums Ārlietu ministrijai - izlietotie līdzekļi  kapitālajām iegādēm 3,8 milj. latu apmērā, lai nodrošinātu saistību izpildi pret VAS „Valsts nekustamie īpašumi” par faktiski veiktajiem kapitālieguldījumiem Latvijas Republikas vēstniecības Krievijas Federācijā ēkas rekonstrukcijā Maskavas vēsturiskajā centrā, Čapligina ielā 3.

Pārskata periodā salīdzinājumā ar 2010.gada attiecīgo periodu valsts speciālajā budžetā **i**zdevumu apjoma samazinājumu 58,5 milj. latu apmērā galvenokārt ietekmējusi vecuma un izdienas pensijas saņēmēju skaita samazināšanās, bezdarbnieka pabalstu saņēmēju skaita un apmēra samazināšanās, vecāku, maternitātes un paternitātes pabalsta saņēmēju skaita un vidējā apmēra samazināšanās saistībā ar izmaiņām likumdošanā, kā arī saistībā ar dzimstības līmeņa un vidējās apdrošināšanas iemaksu algas samazināšanos, kā arī ar slimības pabalstu saņēmēju skaita un vidējā apmēra samazināšanās.

### **Valsts pamatbudžeta izpilde**

***6. tabula. Valsts pamatbudžeta izdevumi pēc ekonomiskās klasifikācijas, tūkst. latu***

| Rādītāji | 2010.g.I cet.izpilde | 2011.g.I cet. plāns | 2011.g.I cet. izpilde | Likumā apstipri­nā­tais 2011.g. plāns \* | 2011.g.I cet. izpilde pret 2010.g.I cet. izpildi % | 2011.g.I cet. izpildenomēnešuplāna % | 2011.g.I cet. izpildeno gada\*plāna % |
| --- | --- | --- | --- | --- | --- | --- | --- |
| **1. Izdevumi — kopā (1.1.+1.2.)** | **729 303** | **760 095** | **730 653** | **3 319 485** | **100,2** | **96,1** | **22,0** |
| **1.1. Uzturēšanas izdevumi** | **705 931** | **707 008** | **680 364** | **2 903 565** | **96,4** | **96,2** | **23,4** |
| **Kārtējie izdevumi**Atlīdzība | **183 183**105 894 | **193 262**106 078 | **183 573**102 419 | **870 789**482 040 | **100,2**96,7 | **95,0**96,6 | **21,1**21,3 |
|  *Atalgojums* | *78 297* | *80 296* | *77 642* | *365 222* | *99,2* | *96,7* | *21,3* |
|  *Valsts sociālās apdrošināša­nas obligātās iemaksas, sociāla rakstura pabalsti un kompensācijas* | *27 597* |  | *24 777* |  | *89,8* |  |  |
|  Preces un pakalpojumi | 77 289 | 87 184 | 81 154 | 388 749 | 105,0 | 93,1 | 20,9 |
| **Procentu izdevumi** *Procentu maksājumi ārvalstu un starptautiskajām finanšu institūcijām* | **100 336***59 744* | **93 599** | **93 325***74 732* | **223 902** | **93,0***125,1* | **99,7** | **41,7** |
|  *Procentu maksājumi iekšzemes kredītiestādēm*  | *19 212* |  | *16 932* |  | *88,1* |  |  |
|  *Pārējie procentu maksājumi* | *21 380* |  | *1 661* |  | *7,8* |  |  |
| **Subsīdijas, dotācijas un sociālie pabalsti** | **251 718** | **238 721** | **222 960** | **1 127 415** | **88,6** | **93,4** | **19,8** |
|  *Subsīdijas un dotācijas* *Sociālie pabalsti* | *216 894**34 824* | *204 069**34 652* | *188 871**34 089* | *1 000 074**127 341* | *87,1**97,9* | *92,6**98,4* | *18,9**26,8* |
| **Kārtējie maksājumi Eiropas Kopienas budžetā un starptautiskā sadarbība** *Kārtējie maksājumi Eiropas Kopienas budžetā* *Starptautiskā sadarbība* | **47 919***44 577**3 342* | **50 028***44 528**5 500* | **49 529***44 267**5 262* | **153 968***130 947**23 021* | **103,4***99,3**157,5* | **99,0***99,4**95,7* | **32,2***33,8**22,9* |
| **Uzturēšanas izdevumu transferti** *Valsts budžeta uzturēšanas izdevumu transferti no valsts pamatbudžeta uz* *valsts speciālo budžetu*  *Valsts budžeta mērķdotācijas uzturēšanas izdevumiem pašvaldībām* | **122 775***4 354**65 680* | **131 398***3 747**69 192* | **130 978***3 729**69 171* | **527 490***15 122**272 324* | **106,7***85,6**105,3* | **99,7***99,5**100,0* | **24,8***24,7**25,4* |
|  *Valsts budžeta dotācijas un citi transferti pašvaldībām un no valsts budžeta daļēji finansētajām atvasinātajām publiskajām personām (izņemot pašvaldības)* | *52 741* | *58 459* | *58 078* | *240 044* | *110,1* | *99,3* | *24,2* |
| **1.2. Kapitālie izdevumi**  | **23 372** | **53 087** | **50 289** | **415 920** | **215,2** | **94,7** | **12,1** |
|  Pamatkapitāla veidošana | 15 281 | 42 880 | 41 501 | 323 375 | 271,6 | 96,8 | 12,8 |
|  Valsts budžeta un pašvaldību budžetu transferti un mērķdotācijas kapitālajiem izdevumiem,  | 8 091 | 10 207 | 8 788 | 92 545 | 108,6 | 86,1 | 9,5 |
|  *Valsts budžeta kapitālo izdevumu transferti no valsts pamatbudžeta uz pašvaldību pamatbudžetu* *Valsts budžeta mērķdotācijas kapitālajiem izdevumiem pašvaldībām* | 5 9462 145 | 6 0684 139 | 5 5933 195 | 40 77551 770 | *94,1**149,0* | *92,2**77,2* | *13,7**6,2* |

\* Pārskata periodā spēkā esošais 2011.gada plāns atbilstoši likumam „Par valsts budžetu 2011.gadam” ar Finanšu ministrijas rīkojumiem

2011. gada pirmajā ceturksnī, salīdzinot ar 2010. gada atbilstošo periodu, valsts pamat­budžeta izlietotie līdzekļi ir palielinājušies par 1,4 milj. latu jeb 0,2 procentiem.

Valsts pamatbudžeta izdevumu ekonomiskās klasifikācijas sadalījumā, salīdzinot ar 2010. gada atbilstošo periodu, palielinājums 0,4 milj. latu jeb 0,2% ir kārtējiem izdevumiem, ko veido izdevumu palielinājums precēm un pakalpojumiem – 3,9 milj. latu jeb 5,0 procenti, un 3,5 milj. latu jeb 3,3% samazinājums izdevumiem atlīdzībai. Par 1,6 milj. latu jeb 3,4% palielinājušies kārtējie maksājumi Eiropas Kopienas budžetā un starptautiskajai sadarbībai. Uzturēšanas izdevumu transferti palielinājušies par 8,2 milj. latu jeb 6,7%, ko veido mērķdotācijas pašvaldību budžetiem 3,5 milj. latu jeb 5,3% un dotācijas un citi transferti pašvaldībām un no valsts budžeta daļēji finansētajām atvasinātajām publiskajām personām (izņemot pašvaldības) 5,3 milj. latu jeb 10,1 procenti. Kapitālie izdevumi palielinājušies par 26,9 milj. latu jeb 115,2%, tai skaitā izdevumi pamatkapitāla veidošanai par 26,2 milj. latu.

Savukārt procentu izdevumi samazinājušies par 7,0 milj. latu jeb 7,0%, ko veido pārējo procentu maksā­jumu samazinājums par 19,7 milj. latu jeb 92,2%, procentu maksājumu samazinājums iekšzemes kredītiestādēm par 2,3 milj. latu jeb 11,9% un procentu maksājumu ārvalstu un starptautiskajām finanšu institūcijām palielinājums par 15,0 milj. latu jeb 25,1 procentu.

Izdevumi subsī­dijām, dotācijām un sociālajiem pabalstiem samazinājušies par 28,8 milj. latu jeb 11,4%, tajā skaitā subsīdijām un dotācijām – par 28,0 milj. latu jeb 12,9%, izdevumi sociālajiem pabalstiem – par 0,7 milj. latu jeb 2,1 procentu.



***28. att. Valsts pamatbudžeta izdevumu izpilde 2011. gada pirmajā ceturksnī atbilstoši ekonomiskajām kategorijām.***

2011. gada pirmajā ceturksnī valsts pamatbudžetā kopumā ir izlietoti 730,7 milj. latu, kas ir par 29,4 milj. latu mazāk nekā plānots. Kārtējiem izdevumiem izlietoti 183,6 milj. latu, tai skaitā atlīdzībai 102,4 milj. latu (no tiem atalgojumam – 77,7 milj. latu), precēm un pakalpojumiem – 81,2 milj. latu. Kārtējiem izdevumiem plānotie līdzekļi nav apgūti 9,7 milj. latu apmērā, tai skaitā atlīdzībai 3,7 milj. latu (no tiem atalgojumam – 2,7 milj. latu), precēm un pakalpojumiem – 6,0 milj. latu. Procentu izdevumiem izlietoti 93,3 milj. latu. Subsīdijām, dotācijām un sociālajiem pabalstiem izlietoti 223,0 milj. latu, tai skaitā subsīdijām un dotācijām – 188,9 milj. latu, sociālajiem pabalstiem – 34,1 milj. latu. Subsīdijām, dotācijām un sociālajiem pabalstiem plānotie līdzekļi nav apgūti 15,8 milj. latu apmērā, tai skaitā subsīdijām un dotācijām –15,2 milj. latu, sociālajiem pabalstiem – 0,6 milj. latu. Kārtējiem maksājumiem Eiropas Kopienas budžetā un starptautiskai sadarbībai izlietoti 49,5 milj. latu, kas ir par 0,5 milj. latu mazāk nekā plānots 2011.gada pirmajā ceturksnī. Uzturēšanas izdevumu transfertiem izlietoti 131,0 milj. latu, tai skaitā valsts budžeta mērķdotācijas uzturēšanas izdevumiem pašvaldībām – 69,2 milj. latu, valsts budžeta dotācijām un citiem transfertiem pašvaldībām un no valsts budžeta daļēji finansētajām atvasinātajām publiskajām personām (izņemot pašvaldības) – 58,1 milj. latu. Uzturēšanas izdevumu transfertiem plānotie līdzekļi nav apgūti 0,4 milj. latu apmērā, ko veido valsts budžeta dotācijas un citi transferti pašvaldībām un no valsts budžeta daļēji finansētajām atvasinātajām publiskajām personām (izņemot pašvaldības). Kapitālajiem izdevumiem izlietoti 50,3 milj. latu, tai skaitā pamatkapitāla veidošanai – 41,5 milj. latu un valsts budžeta un pašvaldību budžetu transferti un mērķdotācijas kapitālajiem izdevumiem – 8,8 milj. latu. Kapitālajiem izdevumiem, salīdzinot ar plānoto, nav izlietoti – 2,8 milj. latu, tai skaitā pamatkapitāla veidošanai – 1,4 milj. latu un valsts budžeta un pašvaldību budžetu transferti un mērķdotācijas kapitālajiem izdevumiem 1,4 milj. latu.

***7. tabula. Valsts pamatbudžeta izdevumu struktūra, % no kopējiem izdevumiem***

|  |  |  |
| --- | --- | --- |
| Rādītāji | 2010. gada I ceturksnis | 2011. gada I ceturksnis |
| Kārtējie izdevumi | 25,1 | 25,1 |
| Procentu izdevumi | 13,8 | 12,8 |
| Subsīdijas, dotācijas un sociālie pabalsti | 34,5 | 30,5 |
| Kārtējie maksājumi Eiropas Kopienas budžetā un starptautiskā sadarbība | 6,6 | 6,8 |
| Uzturēšanas izdevumu transferti | 16,8 | 17,9 |
| Kapitālie izdevumi | 3,2 | 6,9 |

2011. gada pirmajā ceturksnī izdevumi galvenokārt izlietoti subsīdijām, dotācijām un sociālajiem pabalstiem – 30,5% un kārtējiem izdevumiem – 25,1% no kopējiem izdevumiem.

***8. tabula. Valsts pamatbudžeta izdevumi atbilstoši funkcionālajām kategorijām, % no kopējā izdevumu apjoma***

| Rādītāji | 2010.gada I ceturksnis  | 2011.gada I ceturksnis  |
| --- | --- | --- |
| Vispārējie valdības dienesti | 26,9 | 24,9 |
| Aizsardzība | 3,4 | 3,2 |
| Sabiedriskā kārtība un drošība | 7,5 | 7,4 |
| Ekonomiskā darbība | 26,3 | 23,9 |
| Vides aizsardzība | 1,1 | 2,7 |
| Pašvaldības teritorijas un mājokļu apsaimniekošana | 0,1 | 0,1 |
| Veselības aprūpe | 12,3 | 14,0 |
| Atpūta, kultūra un reliģija | 2,3 | 2,6 |
| Izglītība | 13,9 | 14,8 |
| Sociālā aizsardzība | 6,2 | 6,4 |



***29. att. Valsts pamatbudžeta izdevumu izpilde 2011. gada pirmajā ceturksnī atbilstoši funkcionālajām kategorijām.***

2011. gada pirmajā ceturksnī valsts pamatbudžetā funkcionālajai kategorijai Vispārējie valdības dienesti izlietoti 181,6 milj. latu jeb 24,9%, Aizsardzība – 23,8 milj. latu jeb 3,2%, Sabiedriskā kārtība un drošība – 54,5 milj. latu jeb 7,4%, Ekonomiskā darbība – 174,4 milj. latu jeb 23,9%, Vides aizsardzība – 19,6 milj. latu jeb 2,7%, Pašvaldības teritoriju un mājokļu apsaimniekošana – 0,8 milj. latu jeb 0,1%, Veselība – 101,9 milj. latu jeb 14,0%, Atpūta, kultūra un reliģija – 19,2 milj. latu jeb 2,6%, Izglītība – 108,2 milj. latu jeb 14,8%, Sociālā aizsardzība  – 46,6 milj. latu jeb 6,4% no kopējiem izdevumiem.

### **Sociālās apdrošināšanas budžeta izpilde**

**Valsts speciālā budžeta** izlietotie līdzekļi 2011. gada pirmajā ceturksnī, salīdzinot ar 2010. gada atbilstošo periodu, samazinājušies par 58,5 milj. latu jeb 14,4 procentiem. Izdevumi subsīdijām, dotācijām un sociālajiem pabalstiem samazinājušies par 58,2 milj. latu jeb 14,4%, tai skaitā sociālajiem pabalstiem naudā – par 58,7 milj. latu jeb 14,6%, vienlaicīgi par 0,5 milj. latu jeb 59,8% palielinājušies izdevumi subsīdijām un dotācijām. Par 0,4 milj. latu jeb 16,9% samazinājušies kārtējie izdevumi, tai skaitā atlīdzība par 0,3 milj. latu (atalgojums par 0,4 milj. latu).

2011. gada pirmajā ceturksnī speciālajā budžetā kopumā izlietoti 346,5 milj. latu. Kārtējiem izdevumiem izlietoti 1,8 milj. latu tai skaitā atlīdzībai izlietoti 1,2 milj. latu (no tiem atalgojumiem 0,9 milj. latu). Subsīdijām, dotācijām un sociālajiem pabalstiem izlietoti 344,5 milj. latu, tajā skaitā sociāliem pabalstiem naudā 343,3 milj. latu, no kuriem valsts pensijām – 292,4 milj. latu, valsts sociālās apdrošināšanas pabal­stiem naudā – 38,2 milj. latu, valsts nodarbinātības pabalstiem – 12,3 milj. latu.

***9. tabula. Valsts speciālā budžeta izdevumi pēc ekonomiskās klasifikācijas, tūkst. latu***

(Labklājības ministrijas valsts sociālās apdrošināšanas speciālais budžets)

| Rādītāji | 2010.g.I cet.izpilde | 2011.g.I cet.plāns | 2011.g.I cet. izpilde | Likumā apstipri­nā­tais 2011.g. plāns \* | 2011.g.I cet.. izpildepret 2010.g. I cet.izpildi % | 2011.g.I cet. izpildenoI cet. plāna % | 2011.g.I cet.izpildeno gada\*plāna % |
| --- | --- | --- | --- | --- | --- | --- | --- |
| **1. Izdevumi — kopā (1.1.+1.2.)** | **404 950** | **350 805** | **346 487** | **1 434 947** | **85,6** | **98,8** | **24,1** |
| **1.1. Uzturēšanas izdevumi** | **404 950** | **350 805** | **346 487** | **1 434 911** | **85,6** | **98,8** | **24,1** |
| **Kārtējie izdevumi**Atlīdzība | **2 201**1 594 | **1 830**1 248 | **1 829**1 248 | **8 851**6 352 | **83,1**78,3 | **99,9** | **20,7**19,6 |
|  *Atalgojums* | *1 247* | *916* | *916* | *5 122* | *73,5* | *100,0* | *17,9* |
|  *Valsts sociālās apdrošināša­nas obligātās iemaksas, sociāla rakstura pabalsti un kompensācijas* | *347* |  | *332* |  | *95,7* |  |  |
|  Preces un pakalpojumi | 607 | 582 | 581 | 2 499 | 95,7 | 99,8 | 23,2  |
| **Procentu izdevumi***Pārējie procentu maksājumi* | **0** | **0** | **0** | ***154*** | **-** | **-** | **-** |
| **Subsīdijas, dotācijas un sociālie pabalsti** | **402 738** | **348 855**  | **344 545** | **1 425 468** | **85,6** | **98,8** | **24,2** |
|  Subsīdijas un dotācijas Sociālie pabalsti: *Valsts pensijas* *Valsts sociālās apdrošināšanas pabalsti naudā* *Valsts nodarbinātības pabalsti* *Pārējie maksājumi iedzīvotājiem* | 798401 940*312 542**54 045**35 283**70* | 1 275347 580 | 1 275343 270*290 384**38 153**12 286**447* | 5 7431 419 725 | 159,885,493,670,634,8638,6 | 100,098,8 | 22,224,2   |
| **Kārtējie maksājumi Eiropas Kopienas budžetā un starptautiskā sadarbība** *Kārtējie maksājumi Eiropas Kopienas budžetā* *Starptautiskā sadarbība* | **11***11* | **11***11* | **11***11* | **11***11* | **100,0***100,0* | **100,0***100,0* | **100,0***100,0* |
| **Uzturēšanas izdevumu transferti** *Valsts budžeta uzturēšanas izdevumu transferti no valsts speciālā budžeta uz valsts pamatbudžetu*  *Valsts budžeta mērķdotācijas uzturēšanas izdevumiem pašvaldībām* |  | **109***0**102* | **102***0**102* | **427***0**361* | **-****-****-** | **93,6**-- | **23,9***-**28,3* |
| *Valsts budžeta dotācijas un citi transferti pašvaldībām un no valsts budžeta daļēji finansētajām publiskajām personām (izņemot pašvaldības)* |  | *7* | *0* | *66* | - | *0* | *0* |
| **1.2. Kapitālie izdevumi**  | **0** | **0** | **0** | **36** | **-** | **-** | **0,0** |
|  Pamatkapitāla veidošana | 0 | 0 | 0 | 36 | - | - | 0,0 |

\* Pārskata periodā spēkā esošais 2011.gada plāns atbilstoši likumam „Par valsts budžetu 2011.gadam” ar Finanšu ministrijas rīkojumiem

Valsts obligātā sociālā apdrošināšana sociālās apdrošināšanas iemaksu veicējam daļēji kompensē līdzšinējos ienākumus, ja viņš tos zaudējis, aiziedams pensijā, zaudēdams darbu, iegūdams invaliditāti, zaudēdams apgādnieku, sa­slimdams, ejot pirmsdzemdību un pēcdzemdību atvaļinājumā, kā arī ciezdams nelaimes gadījumā vai iegūdams arodslimību.

****

***30. att. Valsts speciālā budžeta izdevumu izpilde 2011. gada pirmajā ceturksnī atbilstoši ekonomiskajām kategorijām.***

Valsts speciālā budžeta līdzekļi atbilstoši funkcionālajām kategorijām izlietoti Sociālajai aizsardzībai.

Valsts konsolidētajā budžetā pārskata periodā izdevumu neizpilde galvenokārt saistīta ar to, ka atsevišķos gadījumos projektu ietvaros netika savlaicīgi izsludināti iepirkuma konkursi, kā rezultātā novēloti tika noslēgti pakalpojumu līgumi, tika apstrīdēti iepirkumu konkursa rezultāti un iepirkumu konkursi noslēdzās bez rezultātiem, kā arī projektu īstenotāju kļūdaini iesniegto starpposmu pārskatu dēļ tika pagarināti projektu īstenošanas termiņi, kā rezultātā netika veikti maksājumi plānotajā apmērā, kā arī netika pieprasīti un izmaksāti plānotie avansi, atsevišķi pakalpojuma līgumi netika noslēgti vispār, jo ilgstoši notika saskaņošanas sarunas par tehnisko specifikāciju izstrādi. Izdevumu neizpilde atlīdzībai galvenokārt saistīta ar darbinieku mainību - atsevišķi darbinieki atradās ilgstošā prombūtnē un bērnu kopšanas atvaļinājumos, slimoja, vai arī bija izbeigtas darba tiesiskās attiecības, kā arī netika aizpildītas visas plānotās štata vietas un netika piesaistīti ārštata darbinieki plānotajā apmērā. Iestādes, kuras plānotajā apmērā nav saņēmušas ieņēmumus no maksas pakalpojumiem un citus pašu ieņēmumus, attiecīgi arī neveica plānotos izdevumus.

Tomēr nav pamata secināt, ka I ceturksnī neizlietoto finansējumu varētu neapgūt līdz gada beigām. Bez tam, šā gada aprīlī veiktajos grozījumos likumā „Par valsts budžetu 2011.gadam” ministrijām papildu tika samazināti izdevumi, kā arī tām bija iespēja veikt nepieciešamās korekcijas savos budžetos, lai racionālāk izmantotu tām pieejamo finansējumu.

Pārskata periodā salīdzinājumā ar 2010.gada attiecīgo periodu valsts pamatbudžetā izdevumi kopumā ir palielinājušies par 1,4 milj. latu, tajā skaitā par 6,4 milj. latu palielinājušies izdevumi Eiropas Savienības politiku instrumentu un pārējās ārvalstu finanšu palīdzības līdzfinansēto projektu finansēšanai, bet valsts pamatfunkciju īstenošanai samazinājušies par 5 milj. latu. Izdevumi subsīdijām un dotācijām galvenokārt samazinājušies Zemkopības ministrijai sakarā ar to, ka 2010.gada beigās Eiropas Savienības fondu līdzfinansēto projektu un pasāku­mu ietvaros lauksaimniekiem avansā tika izmaksāti vienotais platības maksājums, papildu valsts tiešie maksājumi, īpašais atbalsts par pienu un atbalsts mazāk labvēlīgajiem apvidiem, un līdz ar to 2011.gada sākumā ir ievērojami samazinājusies finanšu plūsma, jo bija jāizmaksā atlikusī maksājumu daļa. Tāpat samazinājušies procentu izdevumi un iemaksas Eiropas Kopienas budžetā. Savukārt pieauguši izdevumi pamatkapitāla veidošanai (galvenokārt Eiropas Savienības politiku instrumentu un pārējās ārvalstu finanšu palīdzības līdzfinansēto projektu finansēšanai Satiksmes ministrijai  - 11,7 milj. latu pieaugums Kohēzijas fonda līdzfinansētajiem projektiem, 13,7 milj. latu Eiropas Reģionālās attīstības fonda līdzfinansētajiem projektiem. Valsts pamatfunkcijām lielākais pieaugums Ārlietu ministrijai - izlietotie līdzekļi  kapitālajām iegādēm 3,8 milj. latu apmērā, lai nodrošinātu saistību izpildi pret VAS „Valsts nekustamie īpašumi” par faktiski veiktajiem kapitālieguldījumiem Latvijas Republikas vēstniecības Krievijas Federācijā ēkas rekonstrukcijā Maskavas vēsturiskajā centrā, Čapligina ielā 3.

Pārskata periodā salīdzinājumā ar 2010.gada attiecīgo periodu valsts speciālajā budžetā **i**zdevumu apjoma samazinājumu 58,5 milj. latu apmērā galvenokārt ietekmējusi vecuma un izdienas pensijas saņēmēju skaita samazināšanās, bezdarbnieka pabalstu saņēmēju skaita un apmēra samazināšanās, vecāku, maternitātes un paternitātes pabalsta saņēmēju skaita un vidējā apmēra samazināšanās saistībā ar izmaiņām likumdošanā, kā arī saistībā ar dzimstības līmeņa un vidējās apdrošināšanas iemaksu algas samazināšanos, kā arī ar slimības pabalstu saņēmēju skaita un vidējā apmēra samazināšanās.

## 2.4. Pašvaldību budžeta izpilde

2011. gada pirmajā ceturksnī pašvaldību konsolidētā budžeta ieņēmumi (ieskaitot ieņēmumus no ziedojumiem un dāvinā­jumiem) bija 319,4 milj. latu, kas salīdzinājumā ar 2010. gada pirmo ceturksni ir par 28,3 milj. latu jeb 9,7% vairāk. Savu­kārt izdevumi 2011. gada pirmajā ceturksnī bija 274,3 milj. latu, kas ir par 19,7 milj. latu jeb 7,7% vairāk nekā 2010. gada pirmajā ceturksnī.

Pašvaldību konsolidētā budžeta finansiālais pārpalikums 2011. gada pirmajā ceturksnī bija 45,1 milj. latu, kas salīdzinājumā ar 2010. gada pirmo ceturksni ir par 8,7 milj. latu vairāk.

10. tabula. Pašvaldību konsolidētā budžeta izpilde, milj. latu

|  |  | 2011. gada I ceturksnis | Izmaiņas |
| --- | --- | --- | --- |
| 2010. gada I ceturksnis | 2011.g I cet./ |
|  | 2010.g I cet., % |
| **Ieņēmumi** | **291,1** | **319,4** | **9,7** |
| Pamatbudžeta nodokļu ieņēmumi | 176,2 | 188,2 | **6,8** |
| Pamatbudžeta nenodokļu ieņēmumi | 6,4 | 8,2 | **28,9** |
| Pamatbudžeta pašu ieņēmumi | 22,2 | 22,4 | **1,1** |
| Pamatbudžeta ārvalstu finanšu palīdzība | 0,1 | 0,1 | **-3,3** |
| Pamatbudžeta saņemtie maksājumi | 96,6 | 112,8 | **16,8** |
| *­ - savstarpējie norēķini un korekcija* | *-17,3* | *-18,5* | **6,7** |
| Speciālā budžeta ieņēmumi | 6,0 | 5,7 | **-5,0** |
|  *- ieņēmumi no pašvaldību īpašuma privatizācijas* | *0,0* | *0,0* |  |
|  *- transfertu pārskaitījumi* | *-0,1* | *-0,1* | **73,1** |
| Ziedojumi un dāvinājumi | 1,0 | 0,4 | **-60,2** |
| **Izdevumi** | **254,6** | **274,3** | **7,7** |
| Pamatbudžets | 268,1 | 289,3 | **7,9** |
|  *- savstarpējie norēķini un korekcija* | *-20,2* | *-21,5* | **6,4** |
| Speciālais budžets | 5,9 | 6,3 | **6,8** |
|  *- pašvaldību budžeta transferti* | *-0,1* | *-0,1* | **73,1** |
| Ziedojumi un dāvinājumi | 0,8 | 0,2 | **-71,1** |
| **Finansiālā bilance** | **36,4** | **45,1** |  |

2011. gada pirmajā ceturksnī pašvaldību pamatbudžeta ieņēmumi, ieskai­tot pašvaldību sa­ņemtos maksāju­mus savstarpējo norēķinu kārtībā un saņemtos maksājumus no Pašvaldību finanšu izlīdzināšanas fonda, bija 331,7 milj. latu, bet izdevumi – 289,3 milj. latu. Pašvaldību pamatbudžeta ieņēmumi salīdzinā­jumā ar 2010. gada pirmo ceturksni ir palielinājušies par 30,3 milj. latu jeb 10,1%. Izdevumi palielinājušies par 21,2 milj. latu jeb 7,9 procentiem.

Pašvaldību pamatbudžeta finansiālais pārpalikums bija 42,4 milj. latu, savukārt 2010. gada pirmajā ceturksnī finansiālais pārpalikums bija 33,3 milj. latu apmērā.

11. tabula. Pašvaldību pamatbudžeta izpilde, milj. latu

|   | 2010. gada I ceturksnis | 2011. gada I ceturksnis | Izmaiņas |
| --- | --- | --- | --- |
| 2011.g I cet./ |
| 2010.g I cet., % |
| **Pamatbudžeta ieņēmumi** | **301,4** | **331,7** | **10,1** |
| Nodokļu ieņēmumi | 176,2 | 188,2 | **6,8** |
| Nenodokļu ieņēmumi | 6,4 | 8,1 | **26,6** |
| Pašu ieņēmumi | 22,2 | 22,4 | **0,9** |
| Ārvalstu finanšu palīdzība | 0,1 | 0,1 | **-3,3** |
| Saņemtie maksājumi | 96,6 | 112,8 | **16,8** |
| **Pamatbudžeta izdevumi** | **268,1** | **289,3** | **7,9** |
| Uzturēšanas izdevumi | 231,5 | 249,2 | **7,6** |
|  Kārtējie izdevumi | 173,4 | 180,9 | **4,3** |
|  Atalgojumi | 90,6 | 109,8 | **21,2** |
|  Darba devēja sociālās apdrošināšanas iemaksas | 21,8 | 21,5 | **-1,4** |
|  Preces un pakalpojumi | 60,9 | 71,1 | **16,7** |
|  Procentu izdevumi | 4,9 | 7,7 | **57,1** |
|  Subsīdijas, dotācijas un sociālie pabalsti\* | 53,3 | 60,5 | **13,5** |
|  Kārtējie maksājumi Eiropas Kopienas budžetā un starptautiskā sadarbība | 0,0 | 0,0 | **0,0** |
| Kapitālie izdevumi | 36,6 | 40,1 | **9,6** |
| Zaudējumi no valūtas kursa svārstībām | 0,0 | 0,0 | **0,0** |
| **Finansiālā bilance** | **33,3** | **42,5** |  |

\* ieskaitot uzturēšanas izdevumu transfertus.

31. att. Pašvaldību pamatbudžeta finansiālie rādītāji pa ceturkšņiem, milj. latu.

Pašvaldību pamatbudžeta **nodokļu ieņēmumi** 2010. gada pirmajā ceturksnī bija 188,2 milj. latu, kas ir par 12,0 milj. latu jeb 6.8% vairāk nekā 2010. gada pirmajā ceturksnī.

Pašvaldību pamatbudžeta **nenodokļu ieņēmumi** 2011. gada pirmajā ceturksnī bija 8,1 milj. latu, kas ir par 1,7 milj. latu jeb 26,6% vairāk nekā 2010. gada pirmajā ceturksnī. Lielākie pašval­dību pamatbudžeta nenodokļu ieņēmumi bija ieņēmu­mos no pārējiem nenodokļu ieņēmumiem 3,0 milj. latu.

Pašvaldību pamatbudžeta **ieņēmumi** no **ārvalstu finanšu palīdzības** 2011. gada pirmajā ceturksnī veidoja 96,7 tūkst. latu, kas salīdzinājumā ar 2010. gada pirmo ceturksni ir par 33,0 tūkst. latu vairāk.

Pašvaldību pamatbudžeta **ieņēmumi** no maksājumiem par budžeta iestāžu sniegtajiem **maksas pakalpo­jumiem** 2011. gada pirmajā ceturksnī bija 22,4 milj. latu. Ieņēmumi no sniegtajiem maksas pakalpojumiem salīdzinā­jumā ar 2010. gada pirmo ceturksni ir palielinājušies par 0,2 milj. latu jeb 0,9 %.

2011. gada pirmajā ceturksnī pašvaldību pamatbudžeta **izdevumi** bija 289,3 milj. latu, kas salīdzinājumā ar 2010. gada pirmo ceturksni ir par 21,2 milj. latu jeb 7,9% vairāk.

Pašvaldību pamatbudžeta **uzturēšanas izdevumi** 2011. gada pirmajā ceturksnī bija 249,2 milj. latu, kas ir par 17,7 milj. latu jeb 7,6% vairāk nekā 2010. gada pirmajā ceturksnī. Uzturēšanas izdevumu palielinājumu galvenokārt noteica izdevumu par precēm un pakalpojumiem palielinājums par 17,7 milj. latu jeb 7,6 %.

Pašvaldību pamatbudžeta **kapitālie izdevumi** 2011. gada pirmajā ceturksnī bija 40,1 milj. latu, kas salīdzinājumā ar 2010. gada pirmo ceturksni ir par 3,5 milj. latu jeb 9.6% vairāk.

2011. gada pirmajā ceturksnī ieņēmumi **pašvaldību speciālajā budžetā**, salī­dzinot ar 2010. gada pirmo ceturksni, ir samazinājušies par 0,3 milj. latu un bija 5,7 milj. latu. Valsts mērķ­dotācijas pašvaldību autoceļu (ielu) fondam un mērķdotācijas pasažieru pārvadājumiem 2011. gada pirmajā ceturksnī veidoja 4,0 milj. latu jeb 70,2% no kopējiem pašvaldību speciālā budžeta ieņēmumiem un salīdzinājumā ar 2010. gada pirmo ceturksni palielinājās par 32,4 tūkst. latu.

2011. gada pirmajā ceturksnī pašvaldību speciālā budžeta **izdevumi** (ieskaitot ziedo­jumus un dāvinājumus) salīdzi­nājumā ar 2010. gada pirmo ceturksni ir palielinājušies par 0,4 milj. latu jeb 6,8% un bija 6,3 milj. latu.

12. tabula. Pašvaldību speciālā budžeta (ieskaitot ziedojumus un dāvinājumus) izpilde, milj. latu

|   | 2010. gada I ceturksnis | 2011. gada I ceturksnis | Izmaiņas2011.g I cet./ 2010.g I cet., % |
| --- | --- | --- | --- |
| **Speciālā budžeta ieņēmumi** | **6** | **5,7** | **-5,0** |
| Ieņēmumi no privatizācijas | 0 | 0 |   |
| Dabas resursu nodoklis | 0,6 | 0,9 | 50,0 |
| Mērķdotācijas autoceļu (ielu) fondam un pasažieru pārvadājumiem | 4 | 4 | 0,0 |
| Pārējie ieņēmumi | 1,4 | 0,7 | -50,0 |
| Saņemtie transfertu pārskaitījumi no citām pašvaldībām | 0,1 | 0,1 | 0,0 |
| **Speciālā budžeta izdevumi** | **5,9** | **6,3** | **6,8** |
| Uzturēšanas izdevumi | 5,3 | 5,9 | 11,3 |
|  Kārtējie izdevumi | 4,8 | 5,3 | 10,4 |
|  Atalgojumi | 0,3 | 0,3 | 0,0 |
|  Darba devēja sociālās apdrošināšanas iemaksas | 0,1 | 0,1 | 0,0 |
|  Preces un pakalpojumi | 4,4 | 5 | 13,6 |
|  Procentu izdevumi | 0 | 0 |   |
|  Subsīdijas, dotācijas un sociālie pabalsti\* | 0,5 | 0,6 | 20,0 |
|  Kārtējie maksājumi Eiropas Kopienas budžetā un starptautiskā sadarbība | 0 | 0 |   |
| Kapitālie izdevumi | 0,6 | 0,04 | -93,3 |
| Zaudējumi no valūtas kursa svārstībām | 0 |   |   |
| **Finansiālā bilance** | **0,1** | **0,1** |  |

\* ieskaitot uzturēšanas izdevumu transfertus.

Finanšu ministrs A. Vilks

26.05.2011 15:00

14 083

Līga Ozoliņa

Fiskālās politikas departamenta

Tautsaimniecības analīzes un

fiskālās pārvaldības nodaļas vadītāja

tālrunis 67083823, fakss 67095625

Liga.Ozolina@fm.gov.lv

1. Makroekonomisko rādītāju sa­liktais indekss tiek aprēķināt izmantojot operatīvos datus par rūpniecību, mazumtirdzniecību, ostu un dzelzceļu pārvadājumiem, kā arī ārējo tirdzniecību. [↑](#footnote-ref-1)
2. nodarbināto iedzīvotāju skaits pret iedzīvotāju kopskaitu vecumā no 15 līdz 74 gadiem [↑](#footnote-ref-2)
3. Izmantoti Valsts kases oficiālais mēneša pārskati (2010. gada janvāris – marts un 2011. gada janvāris – marts). [↑](#footnote-ref-3)
4. Dati pārkvalificēti, 2010. gadā ieskaitot Transportlīdzekļu ikgadējo nodevu [↑](#footnote-ref-4)
5. Ieskaitot iemaksas valsts fondēto pensiju shēmā [↑](#footnote-ref-5)
6. Finanšu ministrijas aprēķins. [↑](#footnote-ref-6)
7. Kapitāla nodokļos ietilpst uzņēmumu ienākuma nodoklis, nekustamā īpašuma nodoklis, izložu un azart­spēļu nodoklis, pašnodarbināto sociālās apdrošināšanas iemaksas un iedzīvotāju ienākuma nodoklis (nomaksāts no saimnieciskās darbības);

 Darba nodokļos ietilpst sociālās apdrošināšanas iemaksas (izņemot pašnodarbināto sociālās apdrošināšanas iemaksas) un iedzīvotāju ienākuma nodoklis (nomaksāts no darba samaksas un pensijām);

 Patēriņa nodokļos ietilpst akcīzes nodoklis, pievienotās vērtības nodoklis, vieglo automobiļu un motociklu nodoklis, dabas resursu nodoklis, muitas nodoklis, elektroenerģijas nodoklis, transportlīdzekļu ekspluatācijas nodoklis un uzņēmumu vieglo transportlīdzekļu nodoklis. [↑](#footnote-ref-7)
8. nenodokļu ieņēmumi ir pārklasificēti, ņemot vērā, ka ar 01.01.2011. transportlīdzekļu ikgadējā nodeva tika pārveidota par transportlīdzekļu nodokli [↑](#footnote-ref-8)